Йәштәр көнө менән! // Сәйәсәт | новости башинформ.рф\n9:00, 27 июня 2010 Сәйәсәт\nБөгөн Рәсәйҙә Йәштәр көнө билдәләнә. Ошо айҡанлы Башҡортостан Республикаһы Президенты Мортаза Рәхимов йәштәргә ҡотлау ебәрҙе. Унда шулай тиелә:\n«Ҡәҙерле дуҫтар! Һеҙҙе бик матур байрам – Йәштәр көнө менән ихлас ҡотлайым! Ул йәшлек, матурлыҡ, дәрт һәм өмөт символы булып тора, сөнки Тыуған илебеҙҙең киләсәге, уның сәскә атыуы һәм именлеге тап һеҙгә һәм һеҙҙең эшмәкәрлегегеҙгә бәйләнгән!\nБашҡортостан халҡының сирегенән ашыуын йәштәр тәшкил итә. Бөгөн ул һәр яҡлап белем, ныҡышмалылыҡ һәм эшкә һәләтлелек талап итеүсе оло тормошҡа аяҡ баҫа. Шуныһы ҡыуаныслы, йәштәрҙең инициативалылығы, новаторлыҡ идеялары арҡаһында республикабыҙ даими үҫешә, матурая һәм замансараҡ була бара. Йәш быуындың иң яҡшы вәкилдәре Бөтә Рәсәй һәм халыҡ-ара ғилми, ижади конкурстарҙа, олимпиадаларҙа, проекттарҙа, күргәҙмәләрҙә һәм ярыштарҙа ҙур уңыштарға өлгәшә.\nБеҙҙә йәштәрҙең һәр яҡлап, интеллектуаль һәм рухи үҫеше өсөн бөтә шарттар булдырылған. «Йәштәр – Башҡортостан Республикаһының стратегик ресурсы» концепцияһы ҡабул ителгән һәм тормошҡа ашырыла. Сифатлы белем алыу өсөн мөмкинлектәр киңәйә. Балалар һәм йәштәр йәмәғәт ойошмалары, үҫмерҙәр клубтары һәм үҙәктәре әүҙем эшләй. Йәш ғаиләләргә ярҙамға ҙур иғтибар бирелә. Быйыл Беренсе башҡорт йәштәре ҡоролтайы үткәреү әһәмиәтле ваҡиға булды, ул, һис шикһеҙ, республика тарихына инеп ҡаласаҡ.\nҠәҙерле егеттәр һәм ҡыҙҙар! Йәштәр көнөндә һеҙгә киләсәгегеҙ бәхетле һәм ижади, изге уйҙар һәм ҡыҙыҡлы эштәр менән тулы булыуын теләйем. Ныҡлы һаулыҡ һәм именлек, ижади үҫеш, бөтмәҫ дәрт һәм рух күтәренкелеге Һеҙгә.\nБеҙ һеҙҙең менән ғорурланабыҙ һәм һеҙгә ышанабыҙ!


Кеше ғүмере яңы объектҡа ҡарағанда мөһимерәк | ГТРК «Башкортостан» — Новости Уфы и РБ\n04 июля 2019 — 15:11\nӨфөлә Степан Халтурин урамында йәшәүселәр ихата эсендәге һарайҙа янғын сығыуҙа күршеләге эшҡыуарҙы ғәйепләй. Йылдар дауамында ер участкаһын бүлә алмау-төн уртаһында килеп сыҡҡан янғындың сәбәбе, ти урындағы халыҡ. Компьютер, принтер, кер йыуыу машинаһы һәм башҡа кәрәк-яраҡтар…\nСтепан Халтурин урамының беренсе йортонда йәшәүсе Николай Кошелевтың һарайҙа һаҡланған бөтә әйберҙәре күҙ асып йомған арала юҡҡа сыға. Июнь баштарында сәғәт төнгө икелә сыҡҡан янғынды уның күршеләре күреп ҡала. Ике ҡатлы йортта бөтәһе дүрт хужа йәшәй. Зыян күреүсе Николай Кошелев һарайҙа янғын сығыуҙы күршеләге эшҡыуарҙан күрә.\nАсыҡланыуынса, йорт ихатаһында бер нисә йыл элек таныш булмаған эшҡыуар килеп яңы объект төҙөй. Уның беренсе ҡатында ул машина ремонтлау урынын булдыра. Бидәмәлә яңы бинаның законһыҙ төҙөлөүенә урындағы йәшәүселәр ризаһыҙлығын белдерә.Был өс ҡатлы бина 2013-сө йылда төҙөлгән. Урындағы халыҡ һүҙҙәренсә, төҙөлөш эштәре закон буйынса башҡарылмай. Бина йәшәүселәрҙең, эргәләге коррекцион мәктәп һәм ҡала хакимиәте ерендә урынлашҡан. Зыян күреүселәр һөйләүенсә, эшҡыуар, үҙ сиратында, ер бүлемен ҙурайтыу маҡсаты менән йәшәүселәргә яңы фатирға күсергә аҡса тәҡдим итә.\nКире яуап алғас, ихата эсендә тура мәғәнәһендә “һуғыш” башлана. Ер өсөн көрәшеүселәр судҡа мөрәжәғәт итә. Суд, бинаның законһыҙ төҙөлөүен иҫбатлап, уны тиҙ арала һүтеп ташларға тигән ҡарар сығара. Эшҡыуар беҙҙең ижади төркөм, урындағы халыҡ менән дә һөйләшергә теләмәне. Уны яҡлаусы юрист ҡына ихата эсендә булған янғында эшҡыуарҙың ҡыҫылышы булмауын һәм улар ҙа ҡабаттан судҡа мөрәжәғәт итәсәктәрен белдерҙе. Ихатала сыҡҡан янғын буйынса урындағы халыҡ полиция хеҙмәткәрҙәренә ғариза яҙған. Әле тикшереү эштәре бара.\nЗыян күреүсе ғаиләләргә хәҙер тикшереү эшенең һөҙөмтәһен көтөргә генә ҡала. Бынан тыш, уларҙы суд ҡарарынан һуң да ни өсөн объект һаман һүтелмәй тигән һорау борсой. Ватылған тәҙрәләр, уйламағанда сыҡҡан янғындан һуң улар хәҙер үҙҙәре һәм бигерәк тә балалары өсөн ҡурҡып йәшәргә мәжбүр.


12 Ноябрь 2019, 11:53\nҮткән йома көндө Башҡортостан Республикаһы юстиция эштәре буйынса Дәүләт комитеты рәйесе вазифаһын башҡарыусы Владимир Иванович Спеле граждандарҙы шәхси һорауҙары буйынса ҡабул итте. Ҡабул итеү район хакимиәте бинаһында үтте.\nҠабул ителеүселәр араһында ауыл халҡы, район хакимиәте, шулай уҡ райондың йәмәғәт ойошмалары вәкилдәре бар ине. Һорауҙар төрлө характерҙа булды.\nШәхси ҡабул итеү сиктәрендә Владимир Иванович ҡаты коммуналь ҡалдыҡтар менән эш итеү, уны йыйыу менән мәшғүл булған “ЭКО-Сити” төбәк операторы хеҙмәттәренә түләүҙәр, район территорияһында иҫерткес эсемлектәр менән легаль булмаған әйләнешкә ҡағылған һорауҙарға яуап бирҙе.\nБР юстиция эштәре буйынса дәүләт комитеты рәйесе вазифаһын башҡарыусы В.И.Спеле район халҡын иғтибар менән тыңланы, кәрәкле консультация үткәрҙе һәм тейешле аңлатмалар бирҙе. Граждандарҙы шәхси ҡабул итеү барашында яңғыраған бар мәсьәләләр ҙә шәхси контролгә алынды.\nВладимир Иванович феке-ренсә, граждандарҙы шәхси ҡабул итеү – халыҡ менән эшләүҙең иң эффектлы ысулы. Сөнки унда ябай халыҡ килеп тыуған сетерекле мәсьәләләрҙе хәл итеү буйынса дәүләт органы власы вәкиленә туранан-тура мөрәжәғәт итә ала.


«Экологик хәүефһеҙлек буйынса иң яҡшы белгес-2010» конкурсы иғлан ителгән // Иҡтисад | новости башинформ.рф\n«Экологик хәүефһеҙлек буйынса иң яҡшы белгес-2010» конкурсы иғлан ителгән\n12:17, 13 мая 2010 Иҡтисад\nIII «Экологик хәүефһеҙлек буйынса иң яҡшы белгес-2010» республика конкурсына ғаризалар ҡабул ителә башланы. Ул Бөтә донъя тирә-яҡ мөхитте һаҡлау көнөнә ҡарата 2010 йылдың 3 июнендә үтәсәк.\nҺөнәри ярышты «Тармаҡ-ара институт» дәүләттеке булмаған белем биреү учреждениеһы, Тәбиғәттән файҙаланыу өлкәһен күҙәтеү буйынса федераль хеҙмәттең Башҡортостан буйынса Идаралығы, Тәбиғәттән файҙаланыу һәм экология министрлығы ойоштора. Конкурс Рәсәй техник күҙәтеүенең Урал буйы Идаралығы ҡатнашлығында үткәрелә.\nБР Экология министрлығының матбуғат хеҙмәтенән хәбәр итеүҙәренсә, эш менән тәьмин итеүселәр һәм хеҙмәткәрҙәр иғтибарын тирә-яҡ мөхитте һаҡлау мәсьәләләренә йәлеп итеү, шулай уҡ тирә-яҡ мөхитте яҡшы һаҡлаусы предприятиеларҙы билдәләү конкурстың төп маҡсаты иҫәпләнә.\nКонкурста тирә-яҡ мөхитте һаҡлау буйынса ойошманан йүнәлтелгән, шулай уҡ үҙ аллы килгән белгестәр ҙә ҡатнаша ала. Бер предприятиенан килеүсе конкурсанттар иҫәбе сикләнмәй. Һәр ҡатнашыусыға иғәнә 1800 һум тәшкил итә (18 процент күләмендәге өҫтәлгән хаҡҡа һалымды ла иҫәпләгәндә).\nКонкурста ҡатнашыу өсөн 2 июнгә ҡәҙәр заявка биреү мотлаҡ (һеҙгә уңайлы ысул менән: e-mail, факс, хат).\nКонкурс шарттары һәм тәртибе хаҡында тулы мәғлүмәт «Тармаҡ-ара институт» учреждениеһы сайтында урынлаштырылған: www.bmipk.ru .\nҺөнәри конкурс еңеүсеһе экология буйынса халыҡ-ара конференцияла ҡатнашасаҡ.\nТеги: конкурстар, экология


Танылған музыкант Рәмил Ғәйзуллин Рәсәйҙең Николай Осипов исемендәге Милли академия халыҡ музыка ҡоралдары оркестрының «Донъя турнеһы» проекты сиктәрендә сығыш яһаны\nӘйткәндәй, был Рәмил Мәүлит улының Чайковский сәхнәһенә һигеҙенсе тапҡыр сығыуы.\nТамаша Мәскәүҙең Петр Чайковский исемендәге концерт залында үтте. Проекттың авторы халыҡ музыка ҡоралдары оркестрының художество етәксеһе һәм дирижеры Владимир Андропов. Мәртәбәле сарала Рәсәйҙең байтаҡ төбәктәренән, шул иҫәптән Башҡортостандан, Ингушетиянан, шулай уҡ Әзербайжандан, Сүриәнән һәм башҡа илдәрҙән музыканттар ҡатнашты. Улар донъя халыҡтары көйҙәрен һәм йырҙарын башҡарҙы. Рәмил Ғәйзуллин проектта башҡорт халҡының милли музыка мираҫын күрһәтте. Ул Мәскәү халҡына һәм ҡунаҡтарына халҡыбыҙҙың алыҫ меңйыллыҡтар төпкөлөнән килгән оло тарихын, рухи мираҫын ҡурай моңдары аша еткерҙе.


Иман » Страница 8 » "Йәшлек" гәзите\nГазета "Йәшлек" » Новости » Иман » Страница 8\n“Хәҡиҡәт – ул Аллаһы Тәғәлә”\nНовости / Иман // 1-09-2016, 12:21\nБөгөн дин белгестәре шул тиклем күбәйеп китте, хатта кем хаҡ, кем яңылыш һөйләгәнен дә айырырлыҡ түгел. Ғәмәлдә ниндәй ул хаҡ дин? “Бохарала – дүрт, Ташкентта – дүрт, Сүриәлә ике йыл белем эстәп, 30 йылдан ашыу имам булып эшләп, назаратҡа етәкселек итеп тә әле исламдың “И” хәрефен дә белмәйем”, – тип үҙен бик баҫалҡы баһалаған Башҡортостан мосолмандары Диниә назаратының баш мөфтөйө Нурмөхәмәт хәҙрәт НИҒМӘТУЛЛИН менән әңгәмәне ошо һорауҙан башланыҡ....\nНовости / Иман // 5-08-2016, 10:13\n- Доғаның ҡабул булыуы өсөн хәләл ризыҡ ашағыҙ.\n- Хәләл булмаған ризыҡ ашағандарҙың ете ағзаһы, теләһә-теләмәһә лә гонаһ эшләр. Хәләл ризыҡ ашағандарҙың һәр ағзаһы ғибәҙәт ҡылыр. Ундай кешегә изге эштәр эшләү рәхәтлек һәм ләззәт бирер.\n- Үҙегеҙгә һәм балаларығыҙға насар доға ҡылмағыҙ. Аллаһтың тәҡдиренә риза булығыҙ. Ниғмәттәрен арттырыуҙы һорап, доға ҡылығыҙ.\n- Эшләмәйенсә доға ҡылғандар ҡоралһыҙ һуғышҡа киткән кеүек булырҙар....\nНовости / Иман // 3-08-2016, 10:02\nНовости / Иман // 4-07-2016, 15:12\n1 – 3 шәүүәл (5 – 7 июль) – Ураҙа байрамы. 5 июлдә мосолмандар, иртә менән тороп, ғөсөл ҡойоноп, таҙа кейемдәрен кейеп, Ураҙа ғәйете намаҙына баҫа. Ул өйлә намаҙы еткәнсе дауам итә. Ниндәйҙер сәбәп менән был намаҙ байрамдың беренсе көнөндә уҡылмай ҡалһа, уны икенсе көндө лә уҡырға рөхсәт ителә, тик өсөнсө көнгә генә ҡалдырырға ярамай. Ғәрәптәрҙә Айыт әл-фитр тип аталған был ураҙа байрамы көндәрендә мосолмандар бер-береһен ҡунаҡҡа саҡырыша. Үҙҙәрен ғәйепле тойғандар ғәфү үтенә, мәрхүмдәрҙе иҫкә ала, уларҙың ҡәберҙәрен тәртипкә килтерә. Хәйер бирерлек мөмкинлеге булған кешеләрҙең барыһы ла Ураҙа ғәйете намаҙына тиклем үҙе һәм бәлиғ булмаған балалары өсөн фәҡирҙәргә фытыр саҙаҡаһы бирергә бурыслы....\nНовости / Иман // 28-06-2016, 14:38\nБыл айҙа ҡылынған һәр ғибәҙәт, һәр изге эш өсөн әжер-сауаптар күп тапҡырға күбәйтеләсәк\nМосолмандар көтөп алған, гонаһтар ғәфү ителгән, ғибәҙәттәр көсәйтелгән күп әжер-сауаплы изге рамаҙан айы үтеп тә бара. Алда бары тик һанаулы ғына көндәр ҡалды. Аллаға ихлас күңелдән ышанған, ошо айҙың бөйөклөгөн тулыһынса аңлаған мосолман уның тамамланыуын һағышланып ҡаршы ала. Сөнки ул тап ошо айҙың башҡа бер ҡасан да кире ҡайтмаҫын белә, ә киләһе рамаҙан айына тиклем кемдер йәшәмәҫкә лә мөмкин. Кемдең күпме ғүмере ҡалғанын бары тик Алла ғына белә бит. Тап ошо ай, бәлки, һинең һуңғы мөмкинлегеңдер. Шуға күрә уның ҡәҙерен белергә, төнгө намаҙҙар уҡырға, Ҡөрьән уҡыуға күберәк ваҡыт бүлергә, саҙаҡалар таратырға кәрәк. Был айҙа ҡылынған һәр ғибәҙәт, һәр изге эш өсөн әжер-сауаптар күп тапҡырға күбәйтеләсәк....


Инфоурок / Начальные классы / Конспекты / Минең мәктәбем. Мәктәп ниндәй?(2класс)\nМинең мәктәбем. Мәктәп ниндәй?\nҮҫтереүсе: тыңлап алыу, һөйләү күнекмәләрен үҫтереү.\nТәрбиәүи: уҡыған мәктәптәренә ҡарата ихтирам, ғорурланыу тойғолары тәрбиәләү.\nПредмет УУЭ һөҙөмтәләре: мәктәп – темаһына яңы һүҙҙәр өйрәнү, телмәрҙә ҡулланыу.\nШәхес булараҡ формалаштырыу УУЭ һөҙөмтәләре: үҙҙәре уҡыған мәктәпкә ҡарата ыңғай ҡарашлы, иптәштәрен уҡытыусыларҙы, мәктәптең традицияларын ихтирам итеүсе, класс эштәрендә әүҙем ҡатнашыусы, дәрестә башҡарған эштәре өсөн яуаплылыҡ тойоусы, тырыш, әҙәпле, белем алыуға ынтылыусышәхес тәрбиәләү.\n“Башҡорт теле” дәреслеге, “Беҙҙең мәктәп” темаһына слайдтар, эш дәфтәре, башҡорт алфавиты, электрон дәреслек.\n- һеҙҙе күреүемә бик шатмын. Башҡорт теле дәресен башлайбыҙмы?\nЯңы тема бик ҡыҙыҡ.\nБеҙ тыңлайбыҙ йотлоғоп.\nУҡыусылар яуап бирә. Хор менән ҡабатлайҙар.\nТ.б. : яңы белем алыу кәрәклеген аңларға өйрәнәләр.\nӨйгә эштәрҙе тикшереү.\n1. Шиғырҙы хор менән уҡыу. Шиғырҙан таныш һүҙҙәрҙе табыу.\n- Был шиғырҙа нимә тураһында һүҙ бара?\nАтай оҙата маҡтап,\nӘсәй оҙата маҡтап, -\nҠаршлай бөгөн беҙҙе,\nҠаршылай яҡты мәктәп.\nБеҙҙең мәктәптә яҡшы,\nиркен бүлмәләр яҡты.\nШундай матур мәктәптә\nУҡырға кәрәк яҡшы!\n- Шулай итеп, бөгөн дәрестә нимә тураһында һөйләшәсәкбез?\n- Әйе , “Мәктәп” темаһына яңы һүҙҙәр, һүҙбәйләнештәр белербеҙ, үҙебеҙҙең мәктәп тураһында һөйләргә өйрәнербеҙ.\nШиғырҙы хор менән уҡыйҙар. Уҡытыусының һорауҙарына яуап бирәләр.\n1. Яңы һүҙҙәр менән танышыу (дәреслектең 39-сы бите, 1-се күнегеү).\n3. 40-сы бит, 4-се күнегеү (һин нисәнсе мәктәптә уҡыйһың? Һорауын үҙләштереү).\nЭш дәфтәрендә эшләйҙәр.\nӨлгө буйынса һүҙбәйләнештәр төҙөйҙәр.\nДиалогты уҡыйҙар, өлгө буйынса, парлап диалог төҙөйҙәр.\nМинең ҡустым бәләкәй\nУҡытыусы артынан хор менән эшләп ҡабатлайҙар.\nЭлетрон дәреслек менән эш. Тыңлап аңлау өсөн текстар, 2-се блок, 3 -сө күнегеү (дәреслектең 39-сы битендәге 2-се күнегеү).\n– Тексты иғтибар менән тыңлағыҙ.\n– Аңлағандарын белеү өсөн, һорауҙарға яуап алыу:\nа) мәктәп ниндәй?\nб) мәктәптә ниндә кабинеттар бар? в) кабинеттар ниндәй?\nг)шундай ҙур, матур мәктәптә нисек уҡырға кәрәк?\nЭш дәфтәренең 32-се битендәге 3-сө күнегеүҙе башҡаралар. Үҙҙәренең эштәрен баһалау.\nДәреслектең 40-сы битендәге 5-се күнегеү башҡарыу.\nТексты тыңлайҙар, унда нимә тураһында һүҙ барыуын әйтәләр.\nҮҙҙәренең мәктәбе тураһында һөйләмдәр төҙөйҙәр. Эш дәфтәрендә күнегеү эшләйҙәр.\nШиғырҙы тасуири уҡыйҙар, һорауҙарға яуап бирәләр.\nТ.б.: шиғырҙан кәрәкле яуапты таба, аңлы яуап бирә, һығымта яһай, үҙҙәренең эштәрен баһалай белеү формалаша.\n1.Яңы һүҙҙәрҙе ятларға.\n2. “Беҙҙең мәктәп” темаһына һүрәт төшөрөргә.\n3. 40-сы биттәге 5-се күнегеү – шиғырҙы тасуири уҡырға.\nНомер материала: ДВ-420084


22 Ғинуар 2019, 17:42\nРайонда быйыл икенсегә үткән традицион уҡ атыу буйынса арчери-биатлон ярышы совет ғәскәрҙәрен Афғанстандан сығарыуҙың 30 йыллығына һәм Ҡар көнөнә арналды.\nБәйгелә ҡатнашыусылар 3 төркөмдә: ирҙәр (5 км), егеттәр һәм ҡатын-ҡыҙҙар (3-әр км) ярышты. Уларға дистанцияны тиҙ үтеү менән бергә уҡ атыуҙа ла мәргән булырға кәрәк ине. Юғиһә, сәпкә теймәгән осраҡта, өҫтәлмә рәүештә тағы ла күпмелер саҡырым йүгерергә тейеш булалар. Күп кенә саңғысылар уҡ атыуҙы ярайһы уҡ үҙләштереп, һәйбәт һөҙөмтәләр күрһәттеләр.\nИрҙәр араһында 1-се урынға Рөстәм Мөхәмәтйәнов, 2-сегә – Фаил Ғафаров, 3-сө урынға Илнур Кейекбаев, ҡатын-ҡыҙҙарҙан 1-се урынға Виолетта Алтынбаева, 2-сегә – Лиана Хәкимова, 3-сө урынға Розалия Дәүләтбаева лайыҡ булды. Егеттәр араһында 1-се урынды Георгий Афанасьев, 2-сене – Илдус Ураҙғолов, 3-сө урынды Илназ Алтынбаев алды.\nЯрышты ойоштороу инициативаһы менән сығыш яһаған сик һағы ветерандарының “Граница” РОО-һының район бүлексәһе һәм “Мәргән уҡсы” хәрәкәте ағзаларына район хакимиәтенең йәштәр сәйәсәте һәм спорт секторы, “Красноусол” шифаханаһы булышлыҡ итте.\nҠатнашыусыларға Маҡтау грамоталары һәм миҙалдарҙы ветеран-афғансы Ринат Рәхмәтуллин һәм сик һағы ветерандары тапшырҙы.


Харнский Константин Андреевич (1884-1938) — совет һәм рус революционеры, ғалим-шәрҡиәтсе һәм журналист.\n1884 йылдың 30 майында (яңы стиль буйынса 11 июндә) Сувалка губернаһының Калвария ҡалаһында (хәҙер Мариямполь өйәҙе, Литва) офицер ғаиләһендә тыуған, дворяндар тоҡомонан. 10 йәшендә атаһын юғалта.\n3-сө Мәскәү кадет корпусын тамамлай, унда һул хәрәкәткә теләктәшлек иткән билдәле тарихсы Н.А. Рожковтың лекциялары ҙур йоғонто яһай. Һуңынан Михайлов артиллерия училищеһын тамамлай. Ковно ҡәлғәһендә хеҙмәт итә, унда марксистик әҙәбиәт менән таныша башлай һәм һалдаттар араһында пропаганда алып бара. Йәшерен марксистик ойошмала ҡатнашҡаны өсөн Читаға күсерелә, унда уҡсылар полкында хәрби күҙәтеү хеҙмәт итә.\n1908 йылда штабс-капитан дәрәжәһендә ҡалып, Көнсығыш институтының япон бүлегенә «сит тыңлаусы» бүлексәһе япон Көнсығыш институты,булып уҡырға инә, уны ул 1912 йылда тамамлай. Институтын тамамлағас, телен камиллаштырыу өсөн Японияға ебәрелә.\n1918 йылда — эшселәр, һалдат һәм крәҫтиәндәр депуттарының Хабаровск Советы депутаты. 1918 йылдың сентябрендә Владивостокҡа күсеп килә. Омск Хөкүмәтенең Дальохранаһында һәм АҠШ оккупация ғәскәрҙәре штабында тәржемәсе булып эшләй, унан һуң – Приморье өлкә земство идаралығы Ваҡытлы хөкүмәт ғәскәрҙәре штабының разведка бүлегендә начальник урынбаҫары булып эшләй, капитан дәрәжәһе ала. Журналистика эшмәкәрлеге менән әүҙем шөғөлләнә, «Далёкая окраина» гәзите менән хеҙмәттәшлек итә. 1920 йылда «Дальневосточное обозрение» гәзитенең әҙәби бүлек мөхәррире була, был вазифала Парфёнов Пётр Семёновичҡа «По долинам и по взгорьям» партизан йырының тексын яҙырға ярҙам итә. Шанхайҙа инглиз телендә яңы Рәсәй тураһында гәзит сығара. 1920 йылдан башлап — РКП(б.) ағзаһы, үҙенең журналист һәм тәржемәсе эшмәкәрлеге аҫтында йәшерен партия эше менән шөғөлләнә.\n1937 йылдың 10 авгусында ҡулға алына (башҡа мәғлүмәттәр буйынса, 31 август). Обыск ваҡытында Корея тарихы буйынса ҡулъяҙмалар (яҡынса 800 бит), Япония тарихы (яҡынса 300 бит), Ҡытай тарихы (400 самаһы бит), шулай уҡ 100-битлек «Тымыҡ океан бассейны илдәрен колониаль баҫып алыу тарихы» ҡулъяҙмалары тартып алына. ГДУ «шпион-ҡоротҡос ойошмаһы» тураһында эш буйынса ғәйепләнә, уның буйынса ГДУ-ның күп шәрҡиәтселәре үтә (шул иҫәптән В.А. Войлошников, М.Н. Востриков, А. П. Ещенко, З. Н. Матвеев, С. Е. Нельгин, Н.П. Овидиев, К.П. Феклин). Харнскийҙы Япония файҙаһына шпионлыҡта, «кәмселекле совет белгестәре» әҙерләүҙә, йәнәһе уларға Алыҫ Көнсығыш илдәренең географияһы һәм тарихы буйынса етерлек кимлдә белем бирмәгән, шулай уҡ стена матбуғатында ойошма ағзалары Н.П. Овидиевты һәм К.П. Феклинды фаш итеүҙән асыҡтан-асыҡ яҡлаған». Тикшереү барышында уға язалауҙар ҡулланыла.1938 йылдың 25 апрелендә СССР Юғары суды хәрби коллегияһының күсмә сессияһында иң юғары язаға хөкөм ителә, шул уҡ көндә атып үлтерелә.\nhttps://ba.wikipedia.org/w/index.php?title=Харнский_Константин_Андреевич&oldid=922066 ҡабул ителгән\nПоследний раз редактировалась 2 декабрь 2019 в 17:03\nБыл бит һуңғы тапҡыр 17:03 2 декабрь 2019 үҙгәртелгән.


Өйлө кеше - көйлө кеше\nӘбйәлил районы Ҡырҙас ауылында йәшәүсе Баймөхәмәтовтар өй туйланы.\nХыялдарындағы йортто улар «Йәш ғаиләләрҙе торлаҡ менән тәьмин итеү» федераль маҡсатлы программа ярҙамында төҙөгән. Улар дәүләттән бүленгән 1 миллион 260 мең һум аҡсаға кирбестән ике ҡатлы өй төҙөгән. Бюджет өлкәһендә эшләүсе ғаилә өс малайға ғүмер бүләк иткән. Ғаилә башлығы Рифат урман хужалығында эшләй, уның ҡатыны китапханасы, әле бәләкәй улдары менән декрет ялында. Баймөхмәтовтар йорт һалғанда барлыҡ уңайлыҡтарҙы ла иҫәпкә алған. Зәңгәр яғыулыҡ менән йылытылған өйҙә быйылғы ҡыштың һуңғы сатлама һыуыҡтары ла ҡурҡыныс тыуҙырмаған.


Аҡса ҡоло булмағыҙ\n7 Июль 2020, 19:40\nМәләүез район суды ҙур күләмдә мутлашыуҙа ғәйепләнгән холоҡ төҙәтеү колонияһының элекке начальнигына һәм тағы ике әшнәһенә енәйәт эше тикшереүен тамамланы.Эштә биләгән урыны менән файҙаланып, етәксе вазифаһын биләгән кеше колония ихтыяжы өсөн 30 йөк машинаһы двигателенә 4545000 һумлыҡ запчасть алырға юридик фирма менән ялған дәүләт контракт төҙөй.\nМәләүез район суды ҙур күләмдә мутлашыуҙа ғәйепләнгән холоҡ төҙәтеү колонияһының элекке начальнигына һәм тағы ике әшнәһенә енәйәт эше тикшереүен тамамланы.\nЭштә биләгән урыны менән файҙаланып, етәксе вазифаһын биләгән кеше колония ихтыяжы өсөн 30 йөк машинаһы двигателенә 4545000 һумлыҡ запчасть алырға юридик фирма менән ялған дәүләт контракт төҙөй.\nКолония начальнигы күрһәтмәһе буйынса контракт документ әйләнеше барышын тәьмин итеү һәм юридик фирманың маркетинг бүлеге етәксеһе атҡара. Ғәмәлдә иһә запчастар килтерелмәй, урланған аҡсаны ғәйепләнеүселәр үҙ-ара бүлешә.\nСуд ултырышында ғәйепләнеүселәр үҙ ғәйебен таныманы: уларҙы дөйөм режимлы холоҡ төҙәтеү колонияһында өс йылға иркенән мәхрүм итеү тураһында ҡарар сығарҙы. Уларҙың икәүһе суд залында ҡулға алына, өсөнсө ҡатынға, балаһының 14 йәше тулғансы, хөкөм ҡарары кисектерелә.


Пациенттар яуаплылыҡ тойорға тейеш - Bash.News\nПациенттар яуаплылыҡ тойорға тейеш\nПациенттар яуаплылыҡ тойорға тейеш https://bash.news/news/88341_pacienttar_yauaplyly_tojora_tejesh\n19 ғин 2019, 20:41\nӨфө поликлиникаларының медицина хеҙмәткәрҙәре сиратта урын алып та табипҡа күренмәгән ауырыуҙарға ҡарата ҡәтғи саралар күреү яҡлы. Был осраҡ, аҡ халатлыларҙы алдан иҫкәртмәүселәргә ҡағыла. Күҙәтеүҙәрҙән күренеүенсә, талондарҙың өстән бере раҫланмай.\nХәлде пациент менән телефондан алдан һөйләшеү ҙә еңеләйтә алмай. Ғәҙәттә, табипҡа күренергә ике аҙна алдан яҙылыусыларҙың 80 проценты ғына дауалау учреждениеһына килә.\nДинар Вәлиуллин, Өфөнөң 1-cе поликлиникаһы баш табибы: “Өстән бер өлөш пациенттар табип ярҙамына мохтаж икенсе пациенттарҙың мөмкинлектәрен сикләй, икенсенән, күптәр бөгөн дәүләт хеҙмәттәре менән ҡуллана, ул процесты көсәйтергә һәм мөмкин тиклем пациенттар менән бәйләнеште булдырып, иҫкәрмәләр ебәрергә кәрәк”.\nӘнисә Ишмөхәмәтова, Өфөнөң 1-cе поликлиникаһы терапевты: “Тәүҙә тере сират буйынса ҡабул итеү ҙә халыҡҡа оҡшаманы, хәҙер яҙылып та... Хәҙерге ваҡытта ваҡыт иң ҡәҙерле нәмә. Һәр кем ваҡытында килһә, үҙенә лә, ҡалғандарға ла уңайлы була”.\nДинар Вәлиуллин был тәҡдим менән Дәүләт - Йыйылышы Ҡоролтайҙың профилле комитеты ултырышында сығыш яһаған. Бындай етешһеҙлеккә ҡаршы көрәшеүҙең бер ысулы, пациенттарҙы ҡабул итеү ваҡытына бер-ике көн алдан яҙыу. Закон сығарыусылар иһә был мәсьәләне февралдә ҡараясаҡ. Пациенттар менән эшләүгә, страховка компанияларын ла йәлеп итергә кәрәк, тигән фекерҙә дәүләт вәкилдәре.\nРимма Үтәшева, Дәүләт Йыйылышы - Ҡоролтай комитеты рәйесе урынбаҫары: “Страховка ойошмалары һәм агентсволары бар, улар был эшкә йәлеп ителергә тейеш. Февралдә комитет ултырышы була, был мәсьәләне беҙ уйға алдыҡ, страховка ойошмаларын ауырыуҙар артынан йүгертербеҙ, тип уйлайбыҙ”.


Мәскәү һабантуйында ҡатнашыусыларға башҡорт халҡының ғәҙәти көнкүреше күрһәтелә // Мәҙәниәт | новости башинформ.рф\nМәскәү һабантуйында ҡатнашыусыларға башҡорт халҡының ғәҙәти көнкүреше күрһәтелә\n13:02, 29 июня 2016 Мәҙәниәт\nМәскәү һабантуйында ҡатнашыусыларға башҡорт халҡының ғәҙәти көнкүреше күрһәтелә Фото: Олег Яровиков\nӨФӨ, 2016 йыл, 29 июнь. /«Башинформ» мәғлүмәт агентлығы, Гөлсәсәк Ханнанова/.\n17 июлдә Мәскәүҙең «Коломенское» музей-ҡурсаулығында һабантуй үткәрелә. Байрамды ойоштороусылар булып Татарстандың Рәсәйҙәге Тулы хоҡуҡлы вәкиллеге, Башҡортостандың Рәсәй Президенты ҡарамағындағы Тулы хоҡуҡлы вәкиллеге, «Мәскәү татарҙарының милли-мәҙәни автономияһы», «Башҡортостан яҡташлығы» төбәк йәмәғәтселек ойошмалары сығыш яһай. Һабантуй Мәскәүҙең Милли сәйәсәт, төбәк-ара бәйләнештәр һәм туризм департаменты ярҙамында уҙғарыла.\nБыйыл һабантуйҙа мәскәүҙәргә һәм ҡала ҡунаҡтарына мауыҡтырғыс саралар тәҡдим ителә. Спорт һәм халыҡ уйындарында, милли көрәштә ҡатнашырға, Башҡортостан, Татарстан артистарының, ижади коллективтарҙың сығыштарын ҡарарға мөмкин. Ҡырым татарҙары һәм нуғайҙар ҙа үҙҙәренең тарихы, мәҙәниәте, ғөрөф-ғәҙәттәре менән таныштырасаҡ. Асыҡ һауалағы этнографик күргәҙмәлә байрам ҡунаҡтары башҡорт һәм татар ауылдары буйлап йөрөй, ике туғандаш халыҡтың тарихы, мәҙәниәте, көнкүреше менән таныша һәм милли аш-һыуҙы тәмләп ҡарай ала. Сувенирҙар, халыҡ кәсептәре әйберҙәрен һәм милли нәшриәттәрҙә донъя күргән китаптар һатыу ойошторола.\nБыйыл Мәскәү һабантуйында Башҡортостандан Илеш һәм Саҡмағош райондары ҡатнаша. Һабантуй иртәнге сәғәт 11-ҙән киске 9-ға тиклем дауам итә. Сараны рәсми асыу тантанаһы көндөҙгө сәғәт 1-гә билдәләнгән. «Коломенское» музей-ҡурсаулығының адресы: Мәскәү ҡалаһы, Андропов проспекты, 39-сы йорт, «Коломенская» станцияһы. Инеү ирекле.\nТеги: милли байрамдар,һабантуй


Башҡорт теле һәм әҙәбиәте - Башҡорт теле дәрестәрендә уҡыусыларға белем биреү\nБашҡорт теле дәрестәрендә уҡыусыларға белем биреү\nБеҙ йәшәгән дәүер, мәғарифты модернизациялау ни тиклем генә ҡатмарлы һәм ҡыйын булмаһын, башҡорт теле уҡытыусыһы өсөн түбәндәге мәсьәләләр һаман да актуаль булып ҡала килә: балалар башҡорт телен яратып өйрәнһендәр өсөн нимә эшләргә? Балаларҙың дәрестәрҙә танып белеү эшмәкәрлеген нисек ойошторорға? Үҙ аллы белем алыуҙа уҡыусыларға нисек ярҙам итергә? «Нисек» тигән һорауҙы артабан да дауам итергә мөмкин. Әммә был һорауҙарға яуап табыуы шаҡтай ҡыйын, уларға аныҡ репепт та биреп булмай.\nДөрөҫ, уҡытыуҙа яңы программалар, дәреслектәр һәм вариатив ҡулланмалар сығып тора. Улар дәрестәрҙә ҡулланыла һәм ваҡыт үтеү менән үҙгәрә бара. Әммә уҡытыу процесы дауам итә. Йыл һайын мәктәпкә яңы, йәш уҡытыусылар килә, улар менән бергә яңы идеялар, уҡыусыларҙы үҙаллы белем алырға, белемдәрҙе дөйөмләштерергә өйрәтеүсе яңы алымдар өҫтәлә.\nМәктәптә башҡорт теленең үҙенсәлектәрен өйрәнгәндә уҡыусының дәреслектәге ҡағиҙәләрҙе ятлап, дөрөҫ итеп һөйләп биреүе, текстан теге йәки был грамматик төшөнсәләрҙе табыуы, уны төркөмләүе кеүек эштәр башҡарыуы телде өйрәнеүгә бөгөнгө көн ҡуйған талаптарҙы ҡәнәғәтләндерә алмай, сөнки хәтерҙә ҡалдырыу һәм әйтеп биреү — ул белем алыуҙың тәүге баҫҡысы ғына әле. Алған белемде артабан телмәр ситуацияһына ярашлы итеп ҡулланырға өйрәтеү, уҡыусы¬ның үҙаллылығын һәм ижади фекерләүен активлаштырыу, телмәр культураһын үҫтереү — тел уҡытыуҙа ҡуйылған төп маҡсат. Был бурысты тормошҡа ашырыуҙа, әлбиттә, уҡытыусының гражданлыҡ сифаты, дөйөм культураһы һәм белем кимәле, үҙ аллы ижади эшләү һәләте, тапшырылған эшкә ҡарата булған мөнәсәбәте бик мөһим роль уйнай.\nӘйткәнебеҙсә, башҡорт теле дәрестәренең төп маҡсаты — йәш быуынға тел законлылыҡтары тураһында белем биреү, уларҙы практикала дөрөҫҡуллана белергә өйрәтеү һәм ысынбарлыҡты танып белеүҙә фәнни ҡараштан сығып эш итеүсе шәхес тәрбиәләү. Бының педагогик һәм социаль-сәйәси әһәмиәте ҙур.\nОшо маҡсаттарҙы тормошҡа ашырыу өсөн башҡорт теле дәрестәренең дә белем һәм тәрбиә биреүҙәге әһәмиәтен күтәреү кәрәклеге асыҡлана. Ул, грамматиканы өйрәнгәндә лә, ҡоро ҡағиҙә ятлауҙан арындырылып, тел ҡанундарын, уның системаһын аңлы, актив үҙләштереү дәресенә әйләнергә тейеш. Башҡорт теле уҡытыусыһы ла дәрестең сифатын күтәреүгә, баланың танып белеү эшмәкәрлеген активлаштырыуға булышлыҡ итерҙәй ысулдар, саралар, эш төрҙәре эҙләргә бурыслы.\nБелем алыуға ынтылыш тыуҙырыу өсөн, уҡытыусыға уҡыусыларҙың логик фекерләүен, эҙләнеү һәләтен үҫтереү буйынса системалы эш төрҙәрен файҙаланырға кәрәк була. Бында күргәҙмәлелектең, техник сараларҙың әһәмиәте ҙур. Класс алдында эстетик зауыҡ менән эшләнгән таблицалар, схемалар, картиналар элеү, техник саралар ҡулланыу, уҡытыусының телмәре (хатта һөйләү тоны ла), тәрбиәүи әһәмиәтле текстарҙы файҙаланыу дәрескә ҡарата уҡыусыларҙың ҡыҙыҡһыныуын тыуҙырыуға булышлыҡ итә. Проблемалы ситуация тыуҙырыу, күҙәтеү, сағыштырыу, анализ, синтез алымдарын, телгә ҡағылышлы ҡыҙыҡлы материалдар, өйрәнеләсәк грамматик төшөнсәләргә ярашлы мәҡәл, әйтемдәр ҡулланыу; алынған белемде системалаштырыу, нығытыу һәм тикшереү өсөн өҫтәлмә дидактик материал, индивидуаль карточкалар файҙаланыу; грамматик материалдың практик әһәмиәтен — коммуникатив функцияһын аңлатыу шулай уҡ әһәмиәтле. Бала саҡта белем алыуға, ысынбарлыҡты танып белеүгә ынтылыш бик көслө була. Уҡыусыларҙың ошо һыҙаттарын һәм йәш үҙенсәлектәрен иҫәпкә алып, уҡытыусы уҡыусыларҙа белемде ижади үҙләштереү һәм ҡулланыу, үҙ аллы тулыландырыу теләге тәрбиәләүгә лә һәр ваҡыт иғтибар итергә тейеш. Икенсе төрлө әйткәндә, баланың мәктәп йылдарындағы активлығын, ижади эшләү һәләтен белем алыу ихтыяжына буйһондорорға кәрәк. Алдына ҡуйылған проблеманы хәл итергә ынтылған уҡыусы уйлана, фекер йөрөтә, эҙләнә, сағыштыра, тикшерә һәм тейешле һығымталар яһай. Ә актив ижади танып белеүгә ынтылыш, профессор М. Н. Скаткин билдәләүенсә, уҡыусыла белемде практикала ижади ҡулланырға өйрәнеү ихтыяжын тыуҙыра. Миҫал өсөн ҡылымдарҙы өйрәнеүгә ҡуйылған талаптарға туҡталайыҡ. Уҡыусы ҡылымдар, уларҙың һөйкәлеше, зат, һан һәм заман категорияларының, ҡылым төркөмсәләренең мәғәнә нескәлектәрен үҙләштереү өсөн тел факттарын сағыштырыусы анализ-синтез операцияларын башҡара. Был операциялар уҡыусының фекерләү эшмәкәрлеген үҫтереүгә, ҡылымдың лексик-семантик, морфологик һәм синтаксик үҙенсәлектәрен аңлы үҙләштереүгә, уларҙы танып белеүгә һәм телмәрҙә дөрөҫ ҡулланыуға булышлыҡ итә. Дәрес уҡыусының шәхес булараҡ та үҫешен тәьмин итерлек итеп ойошторолорға, йәғни туған тел саралары менән уҡыусыларҙың аң-белем кимәлен, анализлау, тикшереү, фекер йөрөтөү, күҙәтеү, хәтерләү һәләттәрен, телмәр оҫталығын үҫтереүгә булышлыҡ итергә тейеш. Мәктәптә интеллектуаль кимәле юғары, актив тормош позицияһы булған, үҙ фекерен аныҡ, тулы һөйләп һәм яҙып аңлатырлыҡ шәхес тәрбиәләнеүен күҙ уңында тотҡанда, уҡыусыларҙы сәнғәтте, атап әйткәндә, һынлы сәнғәтте аңлаусы шәхес итеп формалаштырыу кәрәклеге лә асыҡлана. Бының өсөн дәрестә уҡытыусыға рәссамдарҙың әҫәрҙәрен файҙаланырға һәм уҡыусыларҙа уларҙы уҡый белеү күнекмәләрен тәрбиәләргә кәрәк була. Картиналар буйынса ижади эштәр эшләү, телдән хикәйәләр төҙөтөү балаларҙың аң кимәлен, донъяға ҡарашын үҫтереүгә генә түгел, интеллектуаль йөҙөн формалаштырыуға ла этәргес була. Һүҙ сәнғәтен аңлауға алып килеүсе эш алымдарын файҙаланыу ҙа әһәмиәтле. Шул юл менән уҡыусылар яҙыусыларҙың, рәссамдар буяу менән һүрәт төшөргән шикелле, һүҙ ярҙамында үҙ әҫәрҙәрен ижад итеүен аңларға өйрәнә, шунлыҡтан тел факттарын төшөндөрөү өсөн файҙаланылған материал йөкмәткеһе һәм сифаты яғынан юғары художестволы булырға тейеш. Ошондай текстар ярҙамында аңлатылған материал хәтерҙә яҡшыраҡ һаҡлана, уҡыусы өсөн йоғонтолораҡ була. Тимәк, интеллектуаль яҡтан үҫешкән шәхес өсөн хас булған эҙмә-эҙлекле логик фекер йөрөтөү, сағыштырыу, дөйөмләштереү, анализ, синтез һәм һығымта яһай алыу кеүек һыҙаттарҙы тел саралары менән дә тәрбиәләргә мөмкин. Бында тағы ла шуны иҫтә тоторға кәрәк: уҡыусыларҙы халҡыбыҙҙың тарихи тәжрибәһе өлгөһөндә тәрбиәләү, уларға әхлаҡи, интернациональ, экологик һәм хеҙмәт тәрбиәһе биреү донъяны танып белеүҙә фәнни ҡараш формалаштырыуҙа ҙур роль уйнай. Шуға күрә тел факттарын тәрбиәүи әһәмиәтле һәм белем биреүсе текстарға нигеҙләнеп аңлатыу файҙалы һәм отошло. Йомғаҡлап, шуны әйтергә мөмкин: ҡыҙыҡһыныу тыуҙырыусы һәм белемде ижади үҙләштереүҙе тәьмин итеүсе методтар ҡулланыу юғары әхлаҡлы шәхесте тәрбиәләү эше менән бергә үрелеп башҡарылғанда ғына башҡорт теле дәресе мәктәп алдына ҡуйылған бурыстарҙы тормошҡа ашырыуға һәм уҡытыу-тәрбиә эшен бөгөнгө көн талаптарына яуап бирерлек итеп ойоштороуға булышлыҡ итә.\nУҡытыусылар йыш ҡына тел — ул грамматик ҡағиҙәләр йыйылмаһы ғына түгел тигән аксиоманы телмәрҙә ҡуллана, һәр беребеҙ уның шулай икәнлеген белә, ләкин белә тороп та күп осраҡта дәрестә уҡыусыларға тик грамматик категорияларҙы өйрәтеү менән генә мәшғүл була, сөнки ғәмәлдәге программалар, дәреслектәр шуға йүнәлтә. Башҡорт теле дәрестәрендә уҡыусылар телдең йәмғиәттә тотҡан урынын күрергә өйрәнә. Башҡорт теле уҡытыусыһынан балаларҙың телде, уның мөмкинлектәрен төплө үҙләштереүен тәьмин итеү, алынған белемде тормошта файҙалана белеү күнекмәләрен нығытыу, ижади фекерләү һәләтен үҫтереү эшен эҙмә-эҙлекле алып барыу талап ителә, сөнки уҡыусылар, мәктәпте тамамлағанда, үҙ фекерен телмәр йөкмәткеһенә, аралашыу шарттарына һәм телмәр ситуацияһына ярашлы аныҡ, йыйнаҡ, тулы итеп яҙа һәм һөйләй, йәғни бәйләнешле телмәр төҙөй белергә тейеш. Башҡорт телен уҡытыу процесында уҡытыусылар йыш ҡына башҡорт телендә дөрөҫ яҙырға өйрәтеүҙе, грамматик категорияларҙы иҫтә ҡалдыртыуҙы төп маҡсат итеп ала һәм белем биреү менән бергә уҡыусыларҙың бәйләнешле һөйләү һәм яҙма телмәрен үҫтереү кәрәклеген, милли менталитетты тәрбиәләү өсөн дәрестә башҡортлоҡ рухы тәрбиәләү ситуацияларын (мәҙәни, әҙәби, көнкүреш һ. б.), башҡорт теленең экспрессив потенциаль сараларын ҡулланыуҙың мөһимлеген күҙ уңынан сығара. Уҡыусыларға белем биреү һәм уларҙың бәйләнешле телмәрен үҫтереү эшенең йөкмәткеһен билдәләгәндә әлеге элементтар бер-береһенә яҡыная, үҙ-ара киҫешә, мөнәсәбәткә инә, сөнки балалар был осраҡта ижади эшләргә өйрәнә; бының өсөн улар текст, уның структур элементтарын, текстағы һөйләмдәрҙең үҙ-ара бәйләнеү юлдарын, сараларын белергә, текстың жанр үҙенсәлектәрен күҙалларға тейеш була.\nИкенсе төрлө әйткәндә, телмәрен дөрөҫ ойоштора алһын өсөн уҡыусыларҙың телмәр эшмәкәрлеге теорияһы нигеҙҙәрен дә белеүе талап ителә. Телмәрҙең темаһын, уның төп фекерен асып биреү өсөн улар материалды туплау, эшкәртеү, системалаштырыу кеүек эшмәкәрлектең мөһимлеген аңларға, шулай уҡҡараламала яҙылған тексты редакторлай белеү һәләтенә лә эйә булырға кәрәклекте оноторға тейеш түгел. Уҡыусыларҙың был өлкәләге белемдәре, әлбиттә, практик телмәр эшмәкәрлегенә туранан-тура мөнәсәбәтле була. Телмәр үҫтереүҙе уҡыусыларҙың һүҙ байлығын киңәйтеүе, туған телдең лексик, һүҙьяһалыш, орфоэпик, грамматик һәм стилистик нормалар системаһын белеүе тигән төшөнсәләр, йәғни балаларҙың үҙ фекерен телдән һәм яҙма формала дөрөҫ ойоштора белеү күнекмәләре менән бәйләйбеҙ .\nҺүҙҙе йомғаҡлап, шуны әйтергә мөмкин: уҡытыу процесында тел дәрестәренең әһәмиәте ифрат ҙур. Бында уҡытыусының принциплы, эрудициялы булыуы мөһим, шуға күрә грамматик категорияларҙы анализлағанда балаларға ысынбарлыҡты фәнни ҡабул итеүгә йүнәлтелгән эш төрҙәре тәҡдим итеү телдең нигеҙен, уның йәмғиәттәге ролен, өҙлөкһөҙ үҫештә булыуын һәм камиллашыуының сәбәптәрен тулыраҡ һәм төплөрәк аңларға ярҙам итә.


Үткән быуаттың 50 - 60 - сы йылдарында төҙөлөп "хрущевка" ис еме алған дүрт - биш ҡатлы йорттар - тотош бер быуындың торм ошо ул. Бөтә ил буйынса улар башта меңдәрсә ғаиләләр өсөн ҡотолоу сараһы, һуңынан яз аға әйләнде. Никита Хрущевтың идеяһы аҡыллы һәм берҙән - бер\nдөрөҫ юл булды - ниндәй ысул менән булһа ла халыҡты тиҙ ара ла шәхси торлаҡ менән тәьмин итергә. Ошо маҡсатта ҡалаларҙа файҙалы майҙаны аҙ булған биналар төҙ өргә тотондолар ҙа инде. Әммә улар айырым фатирҙар ине! 10 - 15 ғ аилә бергә\nкөн күргән "коммуналкаларҙан" һуң улар күктән төшкән бәхетт әй ҡабул ителде. Торлаҡҡа мохтаж ғаиләләрҙең күбеһе фатирлы булды. Йә ғни\n"хрущевкалар" үҙ алдына ҡуйылған бурысты үтәне.\nТик кеше яҡшыға тиҙ өйрәнә шул. Өҫтәүенә барыһы ла сағышт ырғанда күренә. Һәм әле лә, "хрущевкалар" төҙөлгәндән һуң 40 йыл үтк әс, уларға ҡарата классик һорау ҡуйыла - нимә эшләргә Улар физик яҡтан\nда, әхләҡи йәһәттән дә иҫкерә. Халыҡ был фатирҙарҙың планировкаһына, ма йҙаны\nбәләкәйлегенә, йыһазландырыуҙың заманса булмауына ҡәнәғәтһе ҙлек белдерә.\n"Хрущевкаларҙың" артабанғы яҙмышы, йәғни, улар емереләсәк ме, үҙгәртеп ҡороламы әллә шул көйө ҡаламы - ошо турала беҙ Өфөнөң төп архитектура идаралығы начальнигы урынбаҫары Динар Хәлитов менән һөйләште к.\n- Бөгөн "хрущевкалар" баш ҡала торлаҡ фондының 35 процент ын тәшкил итә. Улар төрлө материалдан төҙөлгән. Панель йортт арҙың ҡалған файҙаланыу ресурсы бөгөн сама менән 20 - 30 йыл тип баһалана, силикат к ирбесенән һалынғандарыныҡы - 40 - 50 йыл. Хәйер, тәрбиәләнгән, үҙ ваҡы тында ремонт\nүткәрелгән йорттарға ҡарата был ваҡыт бер нисә тапҡыр артыу ы ихтимал.\n"Хрущевкаларҙы" нимә эшләтергә тигән һорау тәүге тапҡыр 1 980 - се йылдар аҙағында "2000 - се йылға һәр ғаиләгә фатир!" лозунг ыһы менән бергә күтәрелде. 1996 йылда Рәсәй Хөкүмәте был торлаҡ йортта рҙың тәүге серияһын реконструкциялау тураһында ҡарар ҡабул итте. Был в аҡыт эсендә\nкүп норматив - техник һәм хоҡуҡи документация тултырылды, к үп төбәктәрҙә тәүге объекттар төҙөлдө. Әммә һәр осраҡта йорт тарҙың яҙмышы айырым хәл ителә.\nҺәр "хрущевканың" яҙмышы төрлө сәбәптән тора - бында йорт то төҙөүҙә файҙаланылған материал, файҙаланыу кимәле, фундаменты, өйҙөң\n"йәше" һ. б. иҫәпкә алына. Бер нимәне аныҡ әйтергә була - " ХРУЩЕВКАЛАР ЕМЕРТЕЛМӘЙӘСӘК". Бөгөнгө иҡтисади хәлдә иҫкергән йорттарҙы е мереү,\nуларҙа йәшәүселәрҙе норматив торлаҡ менән тәьмин итеү мөмки нселеге юҡ. Шуға күрә өс реаль юлдың береһен һайларға тура к иләсәк.\nБеренсеһе - йортта йәшәүселәрҙе күсермәйенсә генә торлаҡ ты нығытыу. Бында стеналарҙы, сарҙаҡ һәм подвалдарҙы йылытыу күҙ уңында тотола. Йылытыуға бөгөнгө талаптар 40 йыл элек булғандарҙан ныҡ айыр ыла.\nӨҫтәүенә йорттарҙы сифатлы итеп йылытыу йылылыҡты юғалтыуҙы\n50 процентҡа ҡыҫҡартырға мөмкинселек бирә. Бынан тыш тәҙрә блок тары, балкон ишектәре заманса быяла пакеттарға, подвалдарҙа магист раль селтәрҙәр, сантехник таяуҙар алмаштырылырға тейеш.\nИкенсе юл - йортта йәшәүселәрҙе күсермәйенсә йортҡа ҡатта р өҫтәү. Был операцияны башҡарыу алдынан фундаментты ныҡлап тикшерергә кә рәк,\nәлбиттә. Әгәр нигеҙ ныҡ булһа, ҡыйыҡ аҫтына ике йәки өс ҡат\nэшләргә мөмкин. Йорт майҙанын арттырыу иҫәбенә фатирҙар һанын арттыр ырға була.\nӨсөнсө юл - йортта йәшәүселәрҙе урынлаштырып реконструкци я үткәреү.\nБыл ысул бик һирәк ҡулланыла, сөнки уның сығымдары күп: өҫт әмә нигеҙ һалыу, өс ҡаттан артыҡ өҫтәмә төҙөү, заманса инженер ҡорамал дары, фатирҙарҙың планировкаһын яҡшыртыу һ. б.\nТик, әйҙәгеҙ, техник терминдарҙы өйрәнеүҙе ситкә ҡуйып, т ирә - яҡҡа күҙ һалайыҡ. Берәй тирәлә реконструкция үткәрелгән "хрущевка" кү рәһегеҙме Юҡтыр, моғайын. Ә ни өсөн Сөнки һәр реконструкця күп төрлө проблемаларҙы хәл итеүҙе талап итә, беренсе сиратта улар хоҡ уҡ һәм финансҡа бәйле.\nХоҡуҡи йәһәттән ҡарағанда, беренсе һорау фатир хужаһының хоҡуҡтарын\nбилдәләүсе документтарҙың камил булмауына ҡағыла - өҫтәп тө ҙөлгән\nҡаттарҙағы торлаҡ кемгә тейеш буласаҡ, реконструкция үткәре лгән йортта\nйәшәүселәрҙең хоҡуҡтары - уларҙың реконструкция үткәреүгә р изалыҡ биреүе, компенсацион түләүҙәр һ. б.\nФинанс һорауҙарға килгәндә, бөгөн реконструкция үткәреү -\nрентабелһеҙ сара. Өҫтәмә ҡат төҙөгәндә инвестор яңы төҙөлөш алып барғанд ағы кеүек үк\nсығымдарға дусар, ул сығымға рекострукция үткәрелгән йортҡа\nремонт хаҡын өҫтәһәң, бер квадрат метр өҫтәмә төҙөү яңы төҙ өлөштөң квадрат метрынан артығыраҡ та килеп сыға.\nӘйтелгәндән ниндәй йомғаҡ яһарға мөмкин: иҫке "хрущевкала р" менән хушлашырға ашыҡмағыҙ. Уларға ҡарата яҡшы мөнәсәбәттә булған хәлдә, был йорттар беҙгә әле оҙаҡ хеҙмәт итәсәк. Йортоғоҙҙо йылытып, торбаларын алмаштырғас, һеҙ йылыла, тимәк татыулыҡта йәшәйәсәкһегеҙ. Ә һуңынан инде аҡса туплап, шәхси проект буйынса төҙөлгән яңы элиталы йорттан фатир\nһатып алыу яғын ҡарағыҙ. Әйткәндәй, бындай йорттарҙы файҙал аныу ваҡыты 100 - 120 йыл.


Шимәк — Башҡорт Википедияһы\nСаккуловское сельское поселение[d]\n165 кеше (2010)\nШимәк — Рәсәйҙә Силәбе өлкәһенең Сосновка районындағы ауыл. Һаҡҡол ауылы биләмәһе составына инә.\nОКАТО коды: 75252840008\nОКТМО коды: 75652440126\nШимәк ауылы райондың төньяҡ өлөшөндә урынлашҡан. Рельефы — тигеҙлек (Көнбайыш Себер тигеҙлеге). Иң яҡын бейеклектәр — 219 һәм 215 м. Ландшафты — урман -дала. Ауыл ҙур булмаған сауҡалыҡтар, һаҙлыҡтар һәм күлдәр менән уратып алынған (иң ҙурҙары — Ағаскүл һәм Урефты). Шимәк ауылын күрше тораҡ пункттар менән ауыл-ара һәм грунт юлдары бәйләй. Район үҙәгенә (Долгодеревенское ауылы) тиклем алыҫлыҡ 22 км, ауыл биләмәһе үҙәгенә (Һаҡҡол ҡасабаһы) тиклем — 4 км.\nШимәк ауылы рәсми рәүештә 1963 йылда «Мөслим» совхозының 1-се бүлексәһе эргәһендә барлыҡҡа килә, башта ул Солтай ауыл Советына ҡарай.\nШимәк ауылы территорияһында «Приозерное» ауыл хужалығы предприятиеһы урынлаша. Башланғыс мәктәп эшләй.\nБөтә Рәсәй халыҡ иҫәбен алыу мәғлүмәттәренә ярашлы халыҡ һаны ауылда 2010 йылда 165 кеше тәшкил иткән (86 ир-ат һәм 79 ҡатын-ҡыҙ). Халҡы 220 кеше. (1970 йылда — 265, 1983 йылда — 192, 1995 йылда — 209).\nАуылдың урам селтәре 9 урамдан тора.\nСосновка районы (Силәбе өлкәһе)\n↑ Регионы России → Челябинская обл. → Сосновский р-н → Шимаковка д.\nhttps://ba.wikipedia.org/w/index.php?title=Шимәк&oldid=1022754 ҡабул ителгән\nСосновка районы (Силәбе өлкәһе) тораҡ пункттары\n1963 йылда нигеҙләнгән тораҡ пункттар\nБыл бит һуңғы тапҡыр 13:23 25 март 2021 үҙгәртелгән.


3 Декабрь 2018, 20:33\nОшо көндәрҙә район Мәҙәниәт һарайының “Рампа” халыҡ театры районыбыҙ ауылдарында гастролдәрен ойошторҙо\nОшо көндәрҙә район Мәҙәниәт һарайының “Рампа” халыҡ театры районыбыҙ ауылдарында гастролдәрен ойошторҙо. Ҡатай ауылы халҡы ла Назар Нәжмиҙең “Гармунсы дуҫ” исемле 3 шаршаулыҡ драмаһын ҡарап ҡыуанды.\nТеатр артистары араһында Мәҙәниәт йорто һәм урындағы телевидение, ауыл мәҙәниәт йорттары директорҙары һәм художество етәкселәре бар. Спектаклдең режиссёры Илгизәр Хөсәйенов, уның ярҙамсыһы Иҫке Ҡорос ауыл мәҙәниәт йорто директоры Әлфиә Исхаҡова уңышлы сығыш өсөн күп көс һалған. Музыкаль яҡтан Салауат Ситдиҡов һәм Динар Юнысов оҫта биҙәне. Илгизәр Хөсәйенов (Афзал), Ильяс Шәйгәрҙәнов (Билал), Рәмис Шәйҙуллин (Ғимран Казимов), Миләүшә Фәйзуллина (Айбикә), Ирина Разетдинова (Бибикамал), Надежда Пятибратова (Гөлнур) һәм Татьяна Никифорова (Әнисә) – барыһы ла үҙ ролдәрен ысын оҫталарса, тамашасыны ышандырырлыҡ, хатта илатырлыҡ итеп башҡарҙы.\nОшо коллективта ауылдашыбыҙ – Иҫке Ҡатай ауыл мәҙәниәт йорто директоры Эльвина Ситдиҡованың да лайыҡлы ағза булыуы ҡыуаныслы. Әйтергә кәрәк, Эльвина, йәш кенә булыуына ҡарамаҫтан, ауыл һәм район мәҙәни сараларында әүҙем ҡатнаша һәм матур йыр-бейеүҙәре, күркәм эштәре менән ауылдаштар ихтирамын яуларға ла өлгөрҙө. Ә спектаклдә төп ролдәрҙең береһен – Гөлъямалды килештереп уйнаны.\nСпектакль бер тында үтте. Ҡатай тамашасыһы шул тиклем йылы ҡабул итте: бер иланы, бер көлдө, берсә тып-тын ҡалып, артабан ни булаһын көттө, әле ысын күңелдән артистарҙың оҫталығына алҡышланы. Йәш быуын өсөн ҙур тәрбиәүи әһәмиәтле сараға мәктәп уҡыусылары, ауыл йәштәре лә килгәйне. Ә бала сағы һәм үҫмер йылдары һуғыш осорона тура килгән оло йәштәге кешеләр өсөн әҫәр бик тулҡынландырғыс булды (залда улар байтаҡ ине), сөнки пьесаның сюжеты улар быуынына төшкән яҙмыш һынауҙарын тасуирлауға ҡоролған.\nСпектаклдән һуң артистарҙы тамашасы тағы бер ҡат алҡыштарға күмеп, сәскәләр менән оҙатты. Ауыл хакимиәтенең эштәр менән идара итеүсеһе Ф. Вәлиева ауылдаштар исеменән рәхмәт һүҙҙәрен еткерҙе, театрға яҡын көндәрҙә халыҡ исемен яҡлауҙа уңыштар теләне.\nБер һүҙ менән әйткәндә, бул-дырҙығыҙ, “Рампа”сылар!!!


Бөгөн Өфөнөң төньяҡ өлөшөндә Тимашев юл үткәргесе асылды - Bash.News\nБөгөн Өфөнөң төньяҡ өлөшөндә Тимашев юл үткәргесе асылды\nБөгөн Өфөнөң төньяҡ өлөшөндә Тимашев юл үткәргесе асылды https://bash.news/news/102668_bgn_fn_tnya_lshnd_timashev_yul_tkrgese_asyldy\n09 авг 2019, 22:25\nБөрө трактына юл асыҡ. Ул халыҡ йылдар буйы көткән объекттарҙың береһе. Хәҙер иһә был зонала сәғәттәр буйына һуҙылған тығындар хаҡында оноторға мөмкин. Республика етәксеһе Тимашев күпере төҙөлөшөн «тәүге ҡарлуғас» тип атаны, сөнки киләсәктә Башҡортостандың юл тармағын тағы ла күләмле төҙөлөштәр көтә. Объектты сафҡа индереү менән бәйле ҡатмарлыҡтар, яңы мөмкинлектәр хаҡында БСТ каналы хәбәрсеһе Рәмзиә Кәримова репортажы.\nЮл билдәһе әйләнә, хәҙер был күпер аша хәрәкәт итергә мөмкин, әммә ошо асыҡ тигән яҙыу артына күпме хеҙмәт һалыныуын төҙөүселәр генә белә. Подрядсы ойошма өс йылға яҡын ҡышҡы һалҡындарҙа ла, йәйге эҫеләрҙә лә эшләй. Тимашев юл үткәргесе иң ҡатмарлы төҙөлөштәрҙең береһе булып сыға, йорттарҙы, бөтә Черниковканы хеҙмәтләндергән инженер селтәрҙәрен күсерергә, тимер юлсыларҙан туҡтауһыҙ рөхсәт юлларға тура килә.\nОбъектты сафҡа индереүгә 1 миллиард һум тирәһе аҡса йүнәлтелә, уның төп өлөшөн, йәғни 70 процентын «Башнефть» компанияһы бүлә. Юл үткәргестең дөйөм оҙонлоғо 1 километрҙан ашыу, ул тимер-бетон монолит йыйылмаһынан һалынған юл үткәргесен, өс һыҙатлы трассаны үҙ эсенә ала.\nТимашев күпере юл йөрөүселәр өсөн күптән көтөлгән объект, сөнки был трасса баш ҡаланың төньяҡ өлөшөн Бөрө тракты менән тоташтыра, әммә тимер юлы үтеү һәм поездар йыш йөрөү сәбәпле, бында һәр ваҡыт оҙайлы тығындар барлыҡҡа килә, хәҙер иһә проблема хәл ителде, юл асыҡ тип әйтергә мөмкин.\nЯңы күперҙән тәүлегенә 20 меңгә яҡын автомобиль үтә ала, транспорт сараларының арта барыуы ла иҫәпкә алынған. Ихтыяж булһа йәнәш тағы ла бер күпер төҙөү мөмкинлеге бар.\nРадий Хәбиров халыҡты көтөлгән объекттың сафҡа инеүе менән ҡотлап, төҙөүселәргә рәхмәт белдерҙе. Был тәүге ҡарлуғас, киләсәктә республиканың юл тармағын тағы ла күләмле төҙөлөштәр көтә, тине Радий Фәрит улы.\nЯңы объектҡа иң ҡыуанғаны – тимер ат хужалары, хыялдар тормошҡа аша, юлда юғалтылған сәғәттәр кәмей, ти улар.\nЮл үткәргес асыҡ, хәҙер инде эргә-тирәләге биләмәне тәртипкә килтереү талап ителә, иҫке асфальтты таҙартыу, ерҙе тигеҙләү мотлаҡ. Был эштәрҙе октябргә тиклем тамамлау ҡаралған.\nБашҡортостанда "Айыҡ ауыл" исеменә 400-ҙән ашыу ауыл дәғүә итә\n10:04, 21 авг\n«Көмөш Аҡбуҙат» Халыҡ-ара кинофестивалендә иң яҡшы фильм миллион һумлыҡ грант аласаҡ\nБашҡортостандың һәр районына баш ҡаланан автобустар йөрөйәсәк\nШүлгәнташ мәмерйәһе ЮНЕСКО ҡанаты аҫтында ҡала\n18:09, 20 авг\n11:11, 20 авг


«Киске Өфө» гәзитенең сайты - №46, 17 - 23 ноябрь, 2018 - Информационные страницы\n№46, 17 - 23 ноябрь, 2018\nЯҢЫ ЕТӘКСЕҺЕ ИҒТИБАРЫНА\nКЕШЕЛӘР МЕНӘН – КЕШЕЛӘРСӘ\nЕтәкселәрҙең эшмәкәрлеген мин ике төп критерий - һөҙөмтәле профессионаллек һәм кешелек сифаттары, башҡалар менән мөнәсәбәттәрҙәге намыҫлылыҡ буйынса баһалаясаҡмын.\nӨлфәт Мансур улы ни өсөн объекттарҙы тапшырыу ваҡытының графиктан сығыуы, ремонт сифатының ҡәнәғәтләнерлек булмауы менән ҡыҙыҡһынды. Милекселәрҙән ошо йәһәттән ялыуҙар килеүе дауам итә.\nТАРИХЫБЫҘҘЫҢ ТЕРЕ ШАҺИТЫ УЛ\nБашҡорттар тауҙарға айырыуса хөрмәт менән ҡараған. Милли мифологияны өйрәнеүсе билдәле этнограф Зәкирйән Әминев әйтеүенсә, тау - ул ҡәбилә биләмәһенең сакраль үҙәге булып тора.\nБӘЙҒӘМБӘРЛЕКТӘН ҠАЛА ШАҒИРЛЫҠ, ТИҘӘР.\nМин дә шуға аҙ ғына булһа ла тап килергә тырышам...\nБыл һынауҙар миңә тап ана шул табынға һәм табаҡҡа һыя белмәүемдән, һәр нәмәгә үҙ ҡарашым һәм фекерем булыуҙан бирелде. Эш урындарымдан шулай китергә риза булһам да, иң төп эш урынымдан - ижадтан китмәнем.\nМин халыҡ бейеүҙәрен яратам. Башҡорттоң бейеүендә уның холҡон асыҡ күрергә була. Ул ҡырыҫ, ләкин шул уҡ ваҡытта асыҡ күңелле. Һуғышсан, тик баҫҡынсы түгел. Шаян һәм йор һүҙле, әммә тотанаҡлы.\n"КӘМҺЕТЕЛГӘНДӘР" СӘХНӘГӘ СЫҒА\nМ. Кәрим исемендәге Милли йәштәр театры йыл аҙағына тиклем тамашасы иғтибарына тағы ла дүрт премьера тәҡдим итәсәк. Ошо көндәрҙә театр директоры Азат Йыһаншин, художество етәксеһе Мәсәлим Күлбаев, башҡорт труппаһының баш режиссеры Рөстәм Хәкимов, шулай уҡ театр актерҙары журналистар менән осрашты.


Яуызлыҡтың тамыры ниҙә? » "Йәшлек" гәзите\nГазета "Йәшлек" » Новости » Мәҙәниәт » Яуызлыҡтың тамыры ниҙә?\nЙәш режиссерҙың тәүге спектаклендә ошо һорауға яуап эҙләнә\nМәжит Ғафури исемендәге Башҡорт дәүләт академия драма театрында сираттағы премьера үтте. Йәш режиссер Илсур Ҡаҙаҡбаевтың диплом спектакле «EXPERIMENT» тип атала. Ул Валентин Красногоровтың «Аяуһыҙ һабаҡ» пьесаһы буйынса ҡуйылды.\nСпектакль – Илсурҙың тәүге эше. Быйыл режиссер Рәсәй театр сәнғәте университетын (ГИТИС) тамамлай. В. Красногоровтың драмаһында йәмғиәттә хөкөм һөргән яуызлыҡтың социаль һәм психологик сәбәптәрен асыҡлауға, әхлаҡи һәм яман ҡылыҡтарҙы айырған сиктәрҙе билдәләүгә ынтылыш яһала. Пьеса нигеҙенә ҙур шаңдау тыуҙырған реаль психологик тәжрибә һалынған: ике студент профессор етәкселегендә фәнни маҡсаттарҙа ҡатынды язалай. Спектаклдә профессор ролендә − Башҡортостандың атҡаҙанған артисы Ирек Булатов, Тимур ролендә − Артур Кәбиров һәм Урал Әминев, Лилиәне Лилиә Ғәлина һәм Зилиә Хәлилова, Ренатаны Айһылыу Йомағолова, Ирада Фазлаева уйнай.\nТамашасыларҙың тәьҫораттарынан төҫмөрләгәндә, йәш режиссерҙың тәүге спектакле уңышлы һәм көслө ҡуйылған, тигән һығымтаға киләһең. Әҫәрҙең драматизмы һәм идеяһы тулыһынса, бар ҡырҡыулығында асыла. Режиссерҙың яңы алымдарға мөрәжәғәт итеүе лә быға булышлыҡ итә. Сәхнә түрендә ҡабыҙылған видеоэкран ғына күпме мәғәнә, образды сағылдыра. Спектакль тамашасыларҙы тәрән уйҙарға батыра. Драманың бәләкәй залда үтеүе тағы ла нығыраҡ йоғонто яһай.\nТеатрҙы тиҙҙән сағыу гастролдәр ҙә көтә. Коллектив «Эдип батша» спектакле менән Ырымбур ҡалаһына «Гостиный двор» исемле халыҡ-ара театр фестиваленә юллана. Йәй башында Украинаның Херсон ҡалаһында уҙасаҡ 15-се «Мельпомена Таврия» халыҡ-ара фестивалендә актер Алмас Әмиров «Әлифбанан бер себеш» тип аталған моноспектакль менән ҡатнаша. Ҡазанда ойоштороласаҡ «Наурыҙ» халыҡ-ара төрки телле театрҙар фестиваленә театрыбыҙ «Ай тотолған төндә» трагедияһын алып барасаҡ.\nСығыу ваҡыты 28-05-2013, 12:12 | Ҡаранылар: 745\n«Йәнем, иртәгә яңы көн тыуыр»\n«Әлифбанан бер себеш» моноспектакле ҡуйыусы-режиссер Линас Зайкаускастың тыуған иленә сәйәхәткә йыйына


Йәш белгесте йүнәлтмә буйынса ебәрергәме, әллә эште үҙе тапһынмы? » Архив газеты "Йәшлек"\nМәңге уңалмаҫ сей яра\nЙәш белгесте йүнәлтмә буйынса ебәрергәме, әллә эште үҙе тапһынмы? Яңылыҡтар » Хаттар яҙҙым\nМ. Аҡмулла исемендәге\n– Был һорауға ҡапыл ғына яуап биреп тә булмай. Элек йүнәлеш буйынса ебәргәндәр бит. Күбеһе ике-өс йылдан һуң үҙе теләгән яҡҡа киткән, бик һирәктәр генә ҡалған. Ҡалала ҡалыу хәстәрен күрергә тырышыусылар ҙа күп булғандыр. Хәҙер ҙә ошо хәл ҡабатланасаҡ. Шунлыҡтан йәш белгес эшкә үҙе теләп барһын. Ә икенсе яҡтан ҡараһаң, бөгөн эш табыуы бик еңелдән түгел, был юҫыҡта йүнәлеш менән китеү һәйбәтерәк һымаҡ. Ҡайһы төбәккә ебәрәләр бит әле? Әгәр унда уңайлы торлаҡ менән тәьмин итмәһәләр? Проблемалар менән эшләп булмай ҙа инде. Мин үҙем, мәҫәлән, йүнәлеш буйынса ебәреү яҡлы түгелмен.\n– Йүнәлеш бирһәләр, вуз тамамлаусының бер проблемаһы хәл ителә инде. Әммә был бюджет төркөмөндә уҡыусыларға ғына ҡағылһын. Дәүләт стипендия түләп уҡыта икән, йәш кеше әйҙә, бер-ике йыл дәүләт ҡайҙа ебәрә, шунда эшләп алһын. Ә аҡса түләп уҡыусылар үҙ көнөн үҙе күрә. Мин һуңғылары рәтендә, ирекле ҡошмон: теләһәм, ауылға китәсәкмен, теләһәм – икенсе илгә. Ә бәлки уҡыған һөнәрем буйынса ла эшләмәҫмен. Миңә иң мөһиме – диплом алыу.\n– Белеүемсә, бөтә илдәр студенттарының, йәш белгестәренең ирекле булыуы яҡлы шикелле. Рәсәй ҙә ошо «кәмә»гә ултырмаҡсы. Шуныһы бар: әгәр ҙә беҙ үткән йылдарҙағы кеүек йүнәлеш менән ебәреүгә кире әйләнеп ҡайтһаҡ, ниндәйҙер кимәлдә эшһеҙлек проблемаһы хәл ителәсәк. Таныштарымдың күбеһе дипломлы көйө эш таба алмай йөрөй, һуңғы сиктә бөтөнләй икенсе һөнәр буйынса эшләй башлай. Ә алған профессияһы буйынса, бәлки, ул асыштар яһар, инновацион ысулдар табыр ине.\nЙүнәлеш тигәс тә, кеше төпкөл ауылға китеүҙән ҡурҡа. Бөгөн ауылдарҙың күбеһе ҡаланан ҡалышмай бит. Минеңсә, унда барып, бер-ике йыл эшләп, артабан үҙ теләгең буйынса эш итеүҙән әллә ни проблема яһарға кәрәкмәйҙер. Мин, буласаҡ химия уҡытыусыһы, ауыл ҡыҙымын, ауылдан ҡурҡмайым.\n– Йәш белгестәрҙе ҡайҙалыр көслөк менән ебәреүҙең фәтүәһе булмаясаҡ. Әлбиттә, төпкөлдә лә кемдер эшләргә тейеш. Бөгөн модала булған әйтемдәгесә, унда сыбыртҡы менән ҡыуырға түгел, ә перәник менән саҡырырға кәрәк, йәғни яҡшы торлаҡ, юғары хеҙмәт хаҡы менән.\nӨлкәндәр һөйләүенсә, элек йүнәлеш менән барыусыға тәүге йылдарҙа ниндәйҙер өҫтәмә түләүҙәр ҙә булған. Шул саҡта мин йүнәлтмә буйынса эшкә барыуҙан баш тартмаҫ инем. Уңайы сыҡҡанда әйтәйем әле: теге йәки был һөнәргә ихтыяж булмаһа, йәш белгестәр эш таба алмаһа, вуз студенттар ҡабул итмәһен ине. Шундай мониторинг алып барыламы икән? Юғиһә, эшһеҙлек артасаҡ ҡына бит.\nЙәштәр эшһеҙ интегә, ә пенсионерҙ ...\nЙәштәр ауылға ҡайта!\nИгенсе – изге һәм маҡтаулы һөнәр\nЯңы һөнәрҙәр – заман талабы\nБөгөн – студенттар, иртәгә – тыуғ ...


Кем ул Хызыр ғәләйһис-сәләм? » журнал Башкортостан кызы | Башҡортостан ҡыҙы журналы\nКем ул Хызыр ғәләйһис-сәләм?\nБисмил-ләһир-рахмәнир-рахим. «Хызыр-Ильяс юлдаш булһын!» – тигәнде көн дә тиерлек ишетергә тура килә. «Кемдер Хызыр-Ильясты күргән имеш», – тигәнде лә ишеткәнебеҙ бар. Ә кем һуң ул Хызыр-Ильяс? Хызыр-Ильяс тиһәк тә, улар икеһе айырым шәхес. Уларҙы кешеләр пәйғәмбәргә йәки әүлиәгә тиңләгән булған.\nХызыр – тарихи шәхес, уның Александр Македонский заманында (Александрҙы Искәндәр ҙә тиҙәр, беҙҙең эраға саҡлы 356–323 йылдарҙа) йәшәгәне билдәле.\nХызыр менән Ильяс ғәләйһис-сәләмдәр икеһе лә изге, дини әһелдәр булған. Улар «Фатиха» сүрәһе индереләсәге тураһында хәбәрҙар булып, уны белгеләре килгән һәм Аллаһтан «Фатиха» сүрәһен һорағандар, доға ҡылғандар. Аллаһ Тәғәлә уларға: «Мәңгелек шишмәһе»ндә ҡойонһағыҙ, ер йөҙөнә киләсәк һуңғы рәсүл Мөхәммәт пәйғәмбәр саллаллаһу ғәләйһис-сәләмде күрерһегеҙ, уның аша изге сүрәне белерһегеҙ!» – тигән. (Мәғлүм булыуынса, кем «Мәңгелек шишмәһе»нең һыуын эсһә, унда ҡойонһа, заман ахырына саҡлы йәшәй, тигән инаныу бар).\nХызыр Александр Македонский менән бергә тере шишмәне эҙләп китә. Улар һыбай ҡараңғылыҡта егерме көн барғас, диңгеҙ эргәһендәге ҡаяла, соҡор янында туҡтай. Александр Хызырға, аҫта нимә барлығын белер өсөн, төшөп килергә ҡуша. Унда тере шишмә булып сыға, Хызыр ҡойоноп, һыуын эсә.\nҮзбәкстанда таралған икенсе бер риүәйәт буйынса, Хызыр Александр Македонскийҙың яугиры була. Александр Памир тауҙарын аша үткән саҡта шунда йәшәгән халыҡтан бейек тау башында тере шишмә барлығын белә һәм унда Хызырҙы ебәрә. Хызыр унда ҡойоноп, һыуын эсә, Александрға ла һыу тултырып ала. Әммә кире килгәндә һауытты төшөрөп вата һәм Александрға ул һыуҙы эсеү бәхете насип булмай.\nМөхәммәт ғәләйһис-сәләм йәшәгән дәүергә еткәс, Хызыр менән Ильяс пәйғәмбәребеҙ янына килә. Мөхәммәт саллаллаһу ғәләйһис-сәләм Хызырға: «Һин ерҙә кешеләргә ярҙамсы булырһың!» – тигән. Ә Ильясҡа: «Һин кешеләргә һыуҙа ярҙамсы булырһың!» – ти. Шул замандан улар халыҡҡа һаҡсы, ярҙамсы булараҡ хеҙмәт итә. Икеһе лә йыл һайын хаж ҡыла, шунда Ғәрәфә тауында күрешә икән.\nСәйед әфәнде әл-Чиркәүиҙең «Пәйғәмбәрҙәр тарихы» китабында бирелгән легенда буйынса, Хызырҙың атаһының исеме Ғәмил, ул Ғайса ырыуынан батша була. Хызыр бәләкәйҙән дин, ғилем менән ҡыҙыҡһына, тиҙ арала фән өлкәһендә тәрән белемле шәхес булып өлгөрә, Аллаһ Тәғәләгә ғибәҙәт ҡылырға өйрәнә. Хызырҙың йәше еткәс, атаһы уны өйләндерергә ҡарар ҡыла. Егет үҙе теләмәһә лә, атаһын хөрмәт итеү йөҙөнән күнә. Хызыр кәләшенә: «Әгәр һаҡлай белһәң, һиңә серемде асам. Кешегә белдермәһәң, һис ҡайғы-хәсрәт күрмәҫһең. Ә өндәшһәң, иреңде оятлы итерһең, фани донъяла ла, баҡыйлыҡта ла бәхетле булмаҫһың», – ти. Ҡатыны һүҙ бирә. Хызыр уға үҙенең мосолман булыуын әйтә. Шулай йылдар үтә, йәштәрҙең балаһы булмағас, атаһы Хызырҙы икенсегә өйләндерә. Әммә атаһы менән мөнәсәбәттәре боҙолоу сәбәпле, Хызыр илен ҡалдырып, ғибәҙәт ҡылып йәшәй башлай.\nДин тарихынан тағы ла Хызырҙың Муса пәйғәмбәр менән осрашыуы билдәле. Был хаҡта Ҡөрьәндең «Әл-Ҡәһф» («Мәмерйә») сүрәһендә (18: 65–82) бәйән ителә.\nҮзбәкстандағы Сәмәрҡәнд ҡалаһында Хызырға арналған мәсет бар. Урындағы халыҡ һөйләүе буйынса, ғәрәптәр бында ислам дине таратырға килгәс, ҡайҙа манара һалырға икән тип, ҡаланың иң бейек урынын эҙләй. Шунда аҡтан кейенгән бабай килеп сыға, «Ошо ерҙә Сәмәрҡәндтең иң бейек ере», – тип күрһәтә лә юҡ була. Шулай итеп, Хызыр – тарихи шәхес, ул ысынлап та булған, бар һәм әле лә беҙҙең арала.\nСәйед әфәнде әл-Чиркәүиҙең «Пәйғәмбәрҙәр тарихы» китабы файҙаланылды.


Күгәрсен районы кешеһе алты йәшлек ҡыҙҙы көсләгәне һәм үлтергәне өсөн хөкөм ителде // Йәмғиәт | новости башинформ.рф\nКүгәрсен районы кешеһе алты йәшлек ҡыҙҙы көсләгәне һәм үлтергәне өсөн хөкөм ителде\n11:09, 17 января 2012 Йәмғиәт\nРеспубликаның юғары суды Күгәрсен районының Бикҡужа ауылынан 21 йәшлек егеткә хөкөм ҡарары сығарҙы. Былтыр 19 августа уның күршеләре кинйә ҡыҙҙарының тыуған көнөн билдәләй, уға алты йәш тула. Һуңыраҡ бала урамға уйнарға сыға. Бер нисә сәғәттән һуң ҡыҙҙары ҡайтмағас, ата-әсәһе һәм ҡунаҡтар уны эҙләргә сыға, әммә бөтә ауылды урап сыҡһалар ҙа, баланы тапмайҙар. Иртән ҡыҙҙың әсәһе уның юғалыуы тураһында полицияға хәбәр итә. Сабыйҙы тиҙ арала табалар. Өҫтөнә еңелсә тупраҡ һибелгән һәм ботаҡтар менән ҡапланған, көсләнгән баланың мәйете Ағиҙел буйынан табыла. Бала быуып үлтерелгән була.\nСабый үлгән ваҡытта ауылдан китеп юғалған күршегә шик төшә. Егетте район үҙәге Мораҡта, туғандарында йәшеренгән еренән, ҡулға алалар.\n— Ғәйепләнеүсе бәлиғ булмаған балаға ҡарата эшләгән ҡылығын таныны һәм үкенде. Дүшәмбе көндө суд уны йыл ярымға иркен сикләү менән бергә 21 йылға ҡаты режимлы колонияға оҙатыу тураһында хөкөм ҡарары сығарҙы, — тип хәбәр итте Башҡортостандың Юғары судының матбуғат секретары Елена Макушина.


Лайыҡлылар өсөн тауыш бирәйек\n9 Июнь 2021, 09:25\nБашҡортостанды үҙенең хеҙмәте, хәрби батырлығы, ижады, фәнни асыштары менән данлаған кешеләр бик күп. Уларҙы хөрмәтләү, улар тураһында киләһе быуындарға һөйләү – беҙҙең изге бурыс.\nБашҡортостан халҡына үҙенең эштәре менән хөрмәткә лайыҡ кешеләрҙе һайлау бурысы тора. Кандидаттар 2021 йылдың 24 мартынан 30 апреленә тиклем арауыҡта һайлап алынды. Рейтинг тауыш биреүе 2021 йылдың 7 июненән 21-енә тиклем golos.bashkortostan.ru сайтында барасаҡ. Һәр кем үҙенең тыуған районы, республикаһы йәки тотош ил өсөн файҙа килтергән кандидат өсөн тауыш бирә ала.\n“Яҡташтар-2021” проектында тауыш биреү өсөн:\n1. “Голос РБ” сайтына үтергә (https://golos.bashkortostan.ru/), йәки ошо һылтанма буйынса инергә: https://golos.bashkortostan.ru/countryman/\n2. “Һораулама” бүлегенә инергә.\n3. Уң яҡ менюла, һорауламалар төркөмө исемлегенән “Яҡташтар-2021” һораулама төркөмөн һайларға.\n4. Үҙегеҙ йәшәгән ҡала йәки районды табырға.\n5. Номинациялар буйынса үҙегеҙ теләгән яҡташтарығыҙға тауыш бирергә.\nТауыш биреү “Атайсал” проектына ярашлы ойошторола. Белеүебеҙсә, унда тыуған төйәгенең яҙмышына, киләсәгенә битараф булмаған кешеләр ҡатнашып, яҡташтарына көнүҙәк мәсьәләләрҙе хәл итеүҙә ярҙам күрһәтә.\nҺәр район һәм ҡала түбәндәге номинациялар буйынса үҙ геройҙарын һайлай: «Атайсал», «Һаулыҡ һаҡлау», «Мәғариф», «Мәҙәниәт һәм сәнғәт», «Ижтимағи эшмәкәрлек», «Күп балалы ғаилә», «Геройҙарса аҙым яһаған кеше», «Ҡораллы көстәр, МЧС, полиция», «Журналистика һәм әҙәбиәт», «Спорт», «Ауыл хужалығы», «Төҙөлөш», «Транспорт», «Сәнәғәт», «Эшҡыуарлыҡ», «Дәүләт эшмәкәрлеге».\nҺәр район буйынса айырым һөҙөмтәләр иғлан ителәсәк. Геройҙар менән беҙ гәзит биттәре, теле һәм радиотапшырыуҙар аша танышасаҡбыҙ.


Берҙәм социаль юл йѳрѳү билеттары (ЕСПБ) менән файҙаланыусылар ИҒТИБАРЫНА » "Урал" гәзите\nБерҙәм социаль юл йѳрѳү билеттары (ЕСПБ) менән файҙаланыусылар ИҒТИБАРЫНА\nСоциаль ярҙам сараларына хоҡуғы булған ҡайһы бер граждандар ѳсѳн транспорт хеҙмәте менән файҙаланыуын тәьмин итеү маҡсатында, Башҡортостан Республикаһы Хѳкүмәтенең 2005 йылдың 28 ғинуарындағы ҡарары менән республикала берҙәм социаль юл йѳрѳү билеты (ЕСПБ) индерелде.\n«БАШАВТОТРАНС» ЕСПБ-ы 2012 йылдың 1 ноябренән БАШҠОРТОСТАНДЫҢ СОЦИАЛЬ КАРТАҺЫНА күсерелде. Хәҙер ҡайһы бер граждандар һәм пенсионерҙар йәмәғәт транспортында йѳрѳгәндә Башҡортостандың социаль картаһын күрһәтеп ташламалар менән файҙаланасаҡ.\nТашламалы юл хаҡы элеккесә - айына 400 һум итеп ҡалдырылды. Башҡортостандың социаль картаһын алып ѳлгѳрмәгән кешеләргә яҡын арала Башҡортостан Республикаһы Хеҙмәт һәм халыҡты социаль яҡлау министрлығының территориаль органдарына йәки «УралСиб» банкы бүлексәләренә ғариза менән барырға кәрәк. Белорет ҡалаһында Башҡортостандың социаль картаһын Белорет ҡалаһы Киров урамы, 48 адресы буйынса юлларға мѳмкин.\nҮҙегеҙ менән түбәндәге документтарығыҙ булһын: паспорт; ИНН; мотлаҡ медицина страховкалау полисы (ОМС); дәүләт пенсия страховкалау таныҡлығы (СНИЛС); пенсия таныҡлығы; льготаларға хоҡуҡты раҫлаусы документтар, МВД хеҙмәткәренең хеҙмәт таныҡлығы (булһа).\nӘлеге ваҡытта ЕСПБ менән файҙаланыусыларға, социаль карта әҙер булғансы, ВАҠЫТЛЫСА СОЦИАЛЬ КАРТА алыу мѳмкинлеге бирелә. Социаль картаны алған саҡта ваҡытлыһын тапшырырға кәрәк.\nБашҡортостандың социаль картаһын йәки ваҡытлыса бирелгәнен ағымдағы айҙың 20-һенән түләгән айҙың 10-на тиклем Ленин урамы, 41 адресы буйынса Рәсәй почтаһында тулыландырырға мѳмкин. Чекты һаҡларға һәм кәрәккәндә карта менән бергә күрһәтергә.\nБѳтә мәғлүмәтте 8-800-100-81-80 телефоны аша бушлай һәм «Башкирский регистр социальных карт» йәмғиәтенең рәсми сайтында www.brsc.ru алырға була.


Һеҙҙе “Һеңлекәш” илаттымы? Тимәк, һеҙ йомшаҡ күңелле кеше.\n23 Сентябрь 2019, 14:45\nЙәкшәмбе “Башҡортостан” дәүләт концерт залында Мостай Кәримдең “Беҙҙең өйҙөң йәме” повесы буйынса төшөрөлгән “Һеңлекәш” фильмының премьераһы ҙур уңыш менән үтте.\nТамашаға кеше ифрат күп йыйылғайны, урындар етмәү сәбәпле, баҫып ҡараусылар ҙа байтаҡ булды.\nКинотеатрҙарҙа, телевизорҙарҙа дауамлы, ҡан ҡойошло, мажаралар менән һуғарылған фильмдарға һәм сериалдарға күнеккән кеше “Һеңлекәш”те ҡарағас, битараф ҡалыуы ла бик ихтимал. Был фильм кешеләрҙең бер-береһенә ихлас, изге һәм яҡты мөнәсәбәттәренә ҡоролған. “Беҙҙең өйҙөң йәме”н уҡымағандар бик һирәктер. Киноны ҡарағас, уҡырға теләүселәр, һис шикһеҙ, күбәйәсәк. Әлбиттә, киноның мөмкинлектәре киңерәк, шуға күрә “Һеңлекәш”те ҡарағанда илап ултырыусылар байтаҡ булды. Фильм, ябай ғына итеп әйткәндә, кешеләрҙең бер-береһенә кешесә мөнәсәбәтенә ҡоролған. Ҡайһы бер картиналар заманына күрә бик бер ҡатлы һымаҡ тойолор. Ләкин ошо ябайлыҡты фильмдың башҡорт ауылында төшөрөлөүе, тулыһынса милли фильм булыуы, әртистәрҙең оҫталығы тулыландыра һәм һоҡланыу тойғоһо уята.\nИң тетрәндергәне шул, фильмда барған ваҡиғалар һәр беребеҙҙең ауылында барған һымаҡ, әйтерһең дә, беҙ үҙебеҙ уның уртаһында ҡайнайбыҙ, Йәмил менән Оксана өсөн борсолабыҙ. Әҫәр ҙә, фильм да беҙҙең өсөн ят түгел. Сөнки беҙҙең атай-олатайҙарыбыҙ яуҙа ҡатнашты, тыл ауырлыҡтарын кисерҙе. Был кинофильм Бөйөк замандашыбыҙ Мостай Кәримдең мәңгелек фәлсәфәһенең дауамы, ерҙә изгелек өсөн урын етерлек, кешеләр бер-береһен яратырға тейеш.\nДәүләт концерт залында – Мостай тантанаһы, уның ижадының байрамы булды тиһәк, һис тә артыҡ түгел. Кино төшөрөүсе оҫталар менән көн һайын осрашып булмай, бындай фильмдар йыл да төшөрөлмәй.\nЗалда Башҡортостан Башлығы Радий Хәбиров, режиссер Александр Галибин, сценарист Айҙар Аҡманов, Мостай Кәрим исемендәге фондтың ойоштороусыһы һәм фильмдың продюсеры Тимербулат Кәримов һәм башҡа бик күптәр булды. Тамашасылар кинола ҡатнашыусы әртистәрҙе, айырыуса, Оксана ролен башҡарған Марта Тимофееваны, Йәмилде уйнаған Арыҫлан Ҡырымсуринды һәм башҡаларҙы алҡыштарға күмде.\nФотола: коллегабыҙ Факил Мырҙаҡаев Арыҫлан Ҡырымсурин менән. Факил Мырҙаҡаев фотоһы.


10:40, 1 октября 2010 Сәйәсәт\nБашҡортостан Президенты Рөстәм Хәмитов хөрмәтле пенсионерҙарҙы, һуғыш һәм хеҙмәт ветерандарын бөгөн билдәләнгән Халыҡ-ара Ололар көнө менән ҡотланы. Республика башлығы ҡотлауында шулай тиелә:\n"1 октябрҙә һеҙгә рәхмәт һүҙҙәре әйтеү, ихтирам һәм иғтибар күрһәтеү традицияға әүерелде.\nҒүмерегеҙҙең тиҫтәләрсә йылын һеҙ көсөргәнешле хеҙмәткә бағышлағанһығыҙ. Ҡайҙа ғына эшләһәгеҙ ҙә – заводта йәки баҫыуҙамы, мәктәптә йәки дауаханаламы – һәр берегеҙ республиканың һәм илдең дөйөм ҡаҙаныштарына үҙ өлөшөн индергән. Бөгөн дә һеҙҙең тормош тәжрибәгеҙ һәм тәрән аҡылығыҙ йәштәргә тәрбиә биреүҙә, бай йолаларыбыҙҙы һаҡлап ҡалыуҙа айырым әһәмиәткә эйә.\nБөйөк Ватан һуғышында Еңеүҙең юбилей йылында һуғыш ветерандарына һәм тыл эшсәндәренә айырым ихтирам белдерергә һәм улар алдында хөрмәт менән баш эйергә теләйем. Һеҙҙең ғүмер – ҡаһарманлыҡ һәм тырышлыҡтың, Тыуған илгә тоғролоҡтоң иң яҡшы өлгөһө.\nБөгөн ололарҙың проблемаларын һәм уларҙы хәл итеү юлдарын йәнә иғтибарға алыу мөһим. Оло быуын вәкилдәренә бөтә яҡлап ярҙам күрһәтеү, уларҙың йәшәү кимәлен яҡшыртыу – социаль сәйәсәтебеҙҙең өҫтөнлөклө бурыстарының береһе. Пенсия системаһын модернизациялау, социаль һәм медицина хеҙмәтләндереүе сифатын яҡшыртыу ошо эштең төп йүнәлештәре булып тора. Ошо хеҙмәттәрҙән файҙаланыуҙы тағы ла уңайлыраҡ итеү маҡсатында «Башҡортостандың социаль картаһы» проекты уңышлы тормошҡа ашырыла. Беҙ ололарға өҫтәмә ярҙам күрһәтеү өсөн бизнес вәкилдәрен йәлеп итәсәкбеҙ, социаль хеҙмәтләндереү өсөн белгестәр әҙерләйәсәкбеҙ. Ә эшләргә теләге булғандарға хеҙмәт эшмәкәрлеге һәм квалификацияны алмаштырыу өсөн шарттар булдырасаҡбыҙ, мәшғүллектең махсус программаларын эшләйәсәкбеҙ.\nХеҙмәтегеҙ, тыуған республикабыҙ һәм илебеҙ өсөн башҡарған эштәрегеҙҙең барыһы өсөн дә һеҙгә оло рәхмәт белдерәм. Ныҡлы һаулыҡ, әүҙем оҙон ғүмер, именлек һәм күңел көрлөгө теләйем".


Бөгөн Өфөлә эшҡыуарлыҡ аҙнаһы башланды\nРәсәй эшҡыуарлыҡ көнөнә арналған форумда республика район-ҡалаларынан, Пермь крайынан һәм башҡа төбәктәрҙән эшҡыуарҙар, власть вәкилдәре, төрлө ойошмалар ҡатнаша. Аҙналыҡ сиктәрендә түңәрәк өҫтәлдәр, семинарҙар, оҫталыҡ дәрестәре үткәрелә.\nФекер алышыуҙа йәштәр ҙә , был өлкәлә байтаҡ эшләп килеүсе йүнселдәр ҙә бар. Уларҙың һорауҙарына эксперттар яуап бирә. Аҙналыҡ республикала икенсе тапҡыр ойошторола. Эшҡыуарҙарға төрлө номинациялар буйынса «Бизнес лидеры-2015» премияһы ла тапшырыла. Һуңғы йылдарҙағы көрсөк шарттарында күп кенә шәхси эшҡыуарлыҡ ойошмалары ябылған. Сарала ҡатнашыусылар килеп тыуған иҡтисади ауыырлыҡтан сығыу, тармаҡты үҫтереү юлдарын барлай.


2015 йылда Башҡортостанда коммуналь хеҙмәттәр өсөн түләүҙәр 14,3 проценттан артығыраҡ үҫмәйәсәк // Иҡтисад | новости башинформ.рф\n2015 йылда Башҡортостанда коммуналь хеҙмәттәр өсөн түләүҙәр 14,3 проценттан артығыраҡ үҫмәйәсәк\n15:17, 2 декабря 2014 Иҡтисад\nӨФӨ, 2014 йыл, 2 декабрь. /«Башинформ» мәғлүмәт агентлығы, Розалия Вәлиева/.\nБашҡортостанда 2015 йылдың 1 ғинуарынан алып 2018 йылдың 31 декабренә тиклемге осорға граждандарҙың коммуналь хеҙмәттәр өсөн индергән түләүҙәре күләменең сикке (максималь) үҙгәреш индекстары раҫланды. Тейешле бойороҡ рәсми хоҡуҡи мәғлүмәт интернет-порталында баҫылған.\nГраждандарҙың коммуналь хеҙмәттәр өсөн түләүҙәренең максималь үҙгәреш индексы 2015 йылда (2015 йылдың 1 июленән алып 31 декабренә ҡәҙәр) 14,3 процент тәшкил итәсәк. 2016 йылға сикке индекс махсус формула буйынса иҫәпләнәсәк.\nТеги: торлаҡ-коммуналь хужалығы,тарифтар


Артабан Башҡорт дәүләт университетының филология фәндәре кандидаты Рәмилә Йәнмырҙина Ғайса Хөсәйеновтың "Тормош" һәм "Донъя" тип аталған парсалар китаптарын бер ҡасан да актуаллеген юғалтмаҫ, мәңгелек әҫәрҙәр рәтенә индерергә тәҡдим итте.\n- Ғайса Хөсәйеновтың бөтә әҫәрҙәрен дә уҡып сығырға тәҡдим итергә мөмкин, уның тарихи китаптарын, ғилми хеҙмәттәрен барыһы ла белергә тейеш. Шулай ҙа, йәштәрҙең дә, ололарҙың да күңеленә хуш килерҙәй парсалар китабын айырып, телгә алып китеү кәрәк. "Донъя" һәм "Тормош" тип аталған ике йыйынтыҡ башҡорт кешеһенә тормошто аңларға, йәшәү мәғәнәһен табырға ярҙам иткән хикмәтле китаптар. Йәштәр сит ил йәки урыҫ белгестәренең философия, психология буйынса яҙылған китаптарын уҡый. Ундағы кәңәштәр, фекерҙәр, аҡыл башҡа халыҡтың менталитетына, йолаларына, тәрбиәһенә нигеҙләнеп яҙылған һәм күбеһе беҙҙең асылға тап килмәй. Башҡорт халҡының тормоштоң төрлө аспекттарына ҡағылышлы уй-фекерҙәре, философияһы борон-борондан формалашып килгән. Беҙгә үҙ ерлегебеҙҙән сығып, рухи ҡиммәттәребеҙгә нигеҙләнеп яҙылған кәңәш китаптарын уҡыу кәрәк. "Кеше", "Әҙәп-әхлаҡ", "Ғүмер", "Дин", "Фән", "Философия" һ.б. тигән төркөмдәргә бүленгән парсаларҙа башҡорт халҡының философияһы, авторҙың донъяға ҡарашы тулыһынса сағылыш тапҡан. Был китаптар олоһона ла, кесеһенә лә кәрәкле бөтә һорауҙарға яуаптарҙы үҙенә туплаған. Фәһемле, ғибрәтле парсалар хикмәтле һүҙ өсөн генә түгел, һәр кемгә һабаҡ, фәһем биреү маҡсатында яҙылған. Был милләттәштәр ҡул аҫтында тотолоп, форсат тыуған һайын уҡылырға тейешле китаптар.\nҒайса Хөсәйенов бер парсаһында иң шәп китап ниндәй булыуы тураһында яҙған:\n- Ниндәй китаптар шәп?\n- Зиһенгә һәм күңелгә һеңгәне.\n- Ниндәйҙәре йәнә шәберәк?\n- Һинең үҙеңде уйланырға мәжбүр иткәне.\nБыл һүҙҙәр уның "Тормош" һәм "Донъя" китаптары тураһында әйтелгән төҫлө.\nЯҙылған: 04.07.16 | Ҡаралған: 551


Хәбәрҙәр: Австралия янғындарында глобаль йылылыҡ ғәйеплеме?\nАвстралия янғындарында глобаль йылылыҡ ғәйеплеме?\nБөтә Австралиянан меңдәрсә кеше, хөкүмәттән планеталағы климаттың күтәрелеүенә әүҙемерәк ҡаршы тороуҙы талап итеп, акцияға йыйылды. Илдә Милли климат эшмәкәрлеге көнө иғлан ителде.\nТони Эббот хөкүмәтенең уҙған йыл индерелгән “углеродты сығарып ташлауға һалым”ды юҡҡа сығарырға ниәтләүе күп һанлы акцияларҙа ҡатнашыусыларҙың йәнен көйҙөрҙө. Премьерҙың үҙенең әйтеүенсә, ул Австралияла йыш булып торған янғындар һәм климаттың үҙгәреүе араһында бәйләнеш күрмәй.\nАдам Брандт, “йәшелдәр”фирҡәһе лидеры урынбаҫары:\n“Глобаль йылыныу Австралияға хәҙер үк тәьҫир итә. Илебеҙҙең урман янғындарына йыш дусар булыуы хаҡында премьер дөрөҫ әйтте. Әммә ул саҡта мин уға шулай тип әйткем килә: Нимә, һеҙ уларҙың күберәк булыуын теләйһегеҙме?”Әгәр беҙ климаттың үҙгәреүен контролдә тотмаһаҡ, тап шулай килеп сығасаҡ та.”\nДонъя лидерҙарын глобаль йылылыҡ менән көрәшкә саҡырыу өсөн, шәмбе көн Варшава үҙәгендә меңгә яҡын кеше йыйылды. Демонстрация Польша баш ҡалаһы үҙәгендәге Культура һарайы алдынан старт алды һәм БМО эгидаһы аҫтында климаттың үҙгәреүенә бәйле ике көнлөк конференция үткән Милли стадион янында тамамланды. Конференцияла ҡатнашыусылар парник газдарын сығарып ташлауға квоталар хаҡында бөтәһе өсөн дә ҡулай булған килешеү төҙөргә тырыша.


Дмитрий Медведев балалар баҡсалары етешмәү проблемаһын хәл итергә саҡырҙы // Сәйәсәт | новости башинформ.рф\nДмитрий Медведев балалар баҡсалары етешмәү проблемаһын хәл итергә саҡырҙы\n15:41, 30 ноября 2010 Сәйәсәт\nРәсәй Президенты Дмитрий Медведев Федераль Йыйылышҡа үҙенең йыллыҡ Мөрәжәғәтнамәһендә балалар баҡсаларында урындар етешмәү мәсьәләһен хәл итергә саҡырҙы. Дәүләт башлығы әйтеүенсә, быйыл йыл башына бөтә ил буйлап 1,684 миллион бала балалар баҡсаһына сиратта тора.\n— Йыш ҡына был сиратҡа ата-әсә балаһы тыуғансы уҡ яҙылып ҡуя, — тине Президент. — Тап балалар баҡсаһында урындар етешмәү арҡаһында йәш ғаиләләр бала табыуҙан баш тарта йәки бер бала менән генә сикләнә.\nПроблеманы хәл итеү өсөн, Дмитрий Медведев фекеренсә, беренсенән, иҫкеләрен реконструкцияларға һәм заманса талаптарға яуап биргән яңы балалар баҡсалары төҙөргә һәм уларға ярашлы биналарҙы бирергә кәрәк.\n— Бында телгә алынған талаптар нигеҙле һәм тормошҡа ашырырлыҡ булырға тейеш, — тип иҫәпләй Президент. — Шулай уҡ мәктәпкәсә белем биреүҙең альтернатив формаларын, шул иҫәптән дәүләткә ҡарамаған белем биреү учреждениелары һәм ғаилә балалар баҡсалары системаһын яҡларға, бынан тыш, балалар баҡсаһына йөрөмәгән балалар өсөн дөйөм белем биреү мәктәптәренең мәктәпкәсә тиклемге төркөмдәрен булдырырға кәрәк.\nБыл проблема беҙҙең республика өсөн айырыуса көнүҙәк. Беҙҙә бөгөн 50 меңгә яҡын кеше балалар баҡсаһына сиратта тора. Уны хәл итеү өсөн 2011 йылда Башҡортостанда республика бюджетынан 2,5 миллиард һум самаһы аҡса бүлергә планлаштыралар. Был турала республика Президенты Рөстәм Хәмитов күп таҡырҙар телгә алды. Уның әйтеүенсә, республика район һәм ҡалалары хакимиәт башлыҡтары алдында ла балалар баҡсаларында урын етешмәүен ғаиләләргә айына ике-өс мең һум күләмендә матди пособие түләү юлы менән компенсациялау бурысы тора. Был, Рөстәм Хәмитовтың фекеренсә, ҙур булмаған ғаилә балалар баҡсалары ойоштороу мөмкинлеге бирәсәк. Дөйөм алғанда, Рөстәм Хәмитов әйтеүенсә, яҡындағы өс йылда Башҡортостанда мәктәпкәсә учреждениелар төҙөүгә һәм реконструкциялауға туғыҙ миллиард һум самаһы аҡса бүлергә планлаштырыла. Был балалар баҡсаһына сиратта тороусылар һанын 30-35 меңгә тиклем кәметергә ярҙам итәсәк.


Кешегә нисә метр ер етә?\n8 Июнь 2020, 16:40\nҺуңғы осор ут күршеләрҙең ер өсөн сыҡҡан ығы-зығы осраҡтары йышайҙы. Ни өсөн ер етмәй кешегә? Мәңгелеккә килмәгәнбеҙ ҙә инде был донъяға. Шул арала күпме ауыр һүҙ әйтелә, ҡарғыш яуҙырыла, нервы бөтә, үҙ-ара мөнәсәбәттәр боҙола.\nҠалала шәхси йортта йәшәгән ҡатын күршеләш йәшәгән ағаһының законһыҙ рәүештә ер участкаһын кәртәләп алыуы тураһында ялыу яҙа. Эске органдар килеп ер документтарын тикшергән, улар барыһы ла закон буйынса дөрөҫ итеп теркәлгән. Бер һорау ғына асыҡ ҡала: бер ҡарында ятҡан туғандар хәҙер бер-береһе менән иҫәнләшерме икән?


Билдәле булыуынса, Әбйәлил районы үҙенең гүзәл тәбиғәте, тәбиғәт һәйкәлдәре менән күптәрҙе таң ҡалдыра. Ә бына уның территорияһында төҙөлгән, күптән түгел (2012 й.) асылған Динопарк тирә-яҡтағы кешеләрҙе, туристарҙы үҙенә йәлеп итеп тора.\nДинопарк (динозаврҙар паркы) Белорет-Магнитогорск трассаһындағы Ташбулат станцияһында (халыҡ телендә-Үләнде) күл буйында урынлашҡан. Күлдең тирә-яғы ҡамыш һәм төрлө үлән менән ҡапланғанға күрә, исеме лә Үләнде тип атала.\nПаркка инеү менән иң тәүҙә аҡ айыу фигураһын күрҙек. Мин был паркка һеңлеләр, балалар менән барғайным . Уға яҡынлашҡайныҡ ҡына ҡына, ул үкереп ебәрҙе һәм башын борҙо. Беҙ бик аптырап ҡалдыҡ, ә бәләкәй балаларыбыҙ ҡурҡып китте, хатта.\nПарктағы бөтә динозаврҙар һәм башҡа хайуандар хәрәкәтләнәләр һәм төрлө тауыш сығаралар ине. Һәр береһенә исеме яҙылған табличка ҡуйылған, унда ҡыҫҡаса мәғлүмәт тә бар.\nПарк уртаһында, иң ҙур динозавр-триннозавр тора, уның бейеклеге алты, оҙонлоғо-ун өс метр.\nБер нисә магазин эшләй, уларҙа тәм-томдар, эсемлектәр һатыла.\nДинопаркта дүрт инеү-сығыу урындары бар. Күл буйында ҡунаҡхана урынлашҡан. Яр буйында түләүле пляж бар. Паркта шулай уҡ төрлө аттракциондар эшләй.\nДөйөм алғанда, Динопаркта боронғо тарихи осорҙо күҙ алдына килтерәһең, мауыҡтырғыс та, мажаралы ла фильмдарҙы иҫкә төшөрәһең.


10 мең һумлыҡ түләү тураһында ҡарарға ҡул ҡуйылды | ГТРК «Башкортостан» — Новости Уфы и РБ\n30 июня 2020 — 11:44 ГТРК «Башкортостан»\nРәсәй премьер-министры Михаил Мишустин 16 йәшкә тиклемге балаһы булған ғаиләләргә бер тапҡыр бирелә торған 10 мең һумлыҡ түләү тураһында ҡарарға ҡул ҡуйҙы. Июндә түләү алғандарға ул июлдә автоматик рәүештә, Пенсия фондында булған мәғлүмәттәр нигеҙендә күсерелә. Кемдәр бындай пособие алып өлгөрмәгән, 1 октябргә тиклем ғариза тапшырырға тейеш. Улар июнь-июль өсөн түләүҙәрҙе бер юлы аласаҡ. Хәбәр итеүебеҙсә, Рәсәй президенты балалы ата-әсәләргә йәнә ярҙам күрһәтергә ҡушты. Яҙ Владимир Путин тәҡдиме менән апрелдән июнгә тиклем өс йәшкә тиклемге һәр балаға 5 мең һум, өс йәштән 16 йәшкәсә бала тәрбиәләгән ғаиләләргә 10 мең һум түләнгәйне. Владимир Путин ил халҡына мөрәжәғәт итеп тағы ла 10 мең һум күләмендә пособие түләү тураһында белдерҙе. 16 йәшкә тиклемге балаһы булған бөтә ғаиләләргә лә ошондай финанс ярҙамы күрһәтелә. Был маҡсатҡа ил ҡаҙнаһынан 270 миллиард һумдан ашыу йүнәлтелә.


Башҡортостан флагының сувенир төрөн Ҡытай ҙа сығара » "Йәшлек" гәзите\nГазета "Йәшлек" » Новости » Сәйәсәт » Башҡортостан флагының сувенир төрөн Ҡытай ҙа сығара\nҠытай Халыҡ Республикаһы донъяла ҙурлығы яғынан Рәсәй менән Канаданан ғына ҡалыша. Азияла ул иң ҙуры. Ә инде халыҡ һаны йәһәтенән уға етеүсе юҡ. Үҙенең 1 миллиард 370 миллион кешеһен Ҡытай ҡабат арттырмаҫҡа ла тырышып ҡарай, хөкүмәт “бер ғаиләгә – бер бала” тигән программа ҡабул иткән. Тик был илде тиҙ ҡартайыусылар рәтенә индергән. Эйе, балалар берәмләп тыуа, ә өлкәндәр күп. Айырыуса илдең көнсығышында бик тығыҙ ултырғандар. Был дәүләттә 56 милләт көн итә, 206 телдә һөйләшәләр, 90 проценты – ҡытайҙар.\nИң юғары власть органы – Бөтә Ҡытай халыҡ вәкилдәре йыйылышы. Ул үҙе биш йылға һайлана, үҙ сиратында Ҡытай Халыҡ Республикаһының Рәйесен, урынбаҫарын, Үҙәк хәрби совет рәйесен, Юғары халыҡ суды рәйесен һ.б. шундай органдар етәкселәрен һайлай. Бөгөн дәүләт башлығы – Си Цзиньпин. Идара итеүсе партияны беләһегеҙҙер – бында коммунистар һаны 73 миллиондан ашыу. Әлбиттә, башҡа партиялар ҙа бар, уларҙың дөйөм ағзалары 600 мең кеше тирәһе.\nҠытай цивилизацияһы – үҙ яҙмаһы булған бик боронғо төбәк ул. Ҡытай телендә 80 меңдән ашыу символ бар. Урындағыларға был ауырлыҡ тыуҙырмайҙыр. Университет тамамлаған ҡытай кешеһе уртаса биш меңләп иероглиф белә икән.\nҠытай БРИКС, йәғни иҡтисады йылдам үҫешеүселәр төркөмөнә лә, Шанхай хеҙмәттәшлек ойошмаһы илдәре рәтенә лә ингән.\nБыл ил етәкселеге “үҫергә, үҫергә һәм үҫергә” тигән саҡырыу иғлан иткән дә, бына нисәмә йыл инде билдәләнгән юл менән бара. Эске тулайым продукт буйынса икенсе урынға ла сыҡты (беренселә – АҠШ). Иҡтисад үҫеше етеҙлегенә әле уға еткән ил юҡ – һуңғы 30 йылда йыл һайын уртаса 9 – 10 процентҡа күтәрелә бара.\nБишәр йылға план алалар ҙа, әйҙә, алға. Өлкәндәр иҫләйҙер әле: “пятилетка”лар совет илендә лә була торғайны.\nҠытай иҡтисадына сит ил инвестицияһы күп килә. Шуларҙың 80 проценты – ситтә йәшәүсе этник ҡытайҙарҙан. Ҡайҙан сыҡҡанын онотмағандарға “афарин”дан башҡа ни әйтәһең. Их, беҙгә лә берәй Америка йә Германия башҡорто инвестор булып килһә, ә?!\nҠытай тураһында һөйләгәндә, уның күп йүнәлеш буйынса алдынғы урындарҙы биләгәне күренә. Ул – индустриаль держава, йыһан һәм ядро өлкәләрендә әүҙем эшләүсе ил. Донъяла файҙалы ҡаҙылмалар сығарыу буйынса ла ярайһы әһәмиәтле позицияны биләй. XX быуаттың 90 йылдарынан алып бойҙай культуралары, мамыҡ, ит, рапс орлоғо, емештәр етештереү буйынса – беренсе, сәй, йөн сығарыуҙа икенсе урында тора. Сәнәғәт продукцияһының да ҡайһы ғына төрөн алма, әлеге лә баяғы Ҡытайҙа иң күп эшләнгәне асыҡлана. Был ил һәр яңы технологияны йәшен тиҙлегендә үҙләштерә белә. Донъяла иң бейек йорттар төҙөү йәһәтенән алда барған АҠШ-ты уҙып киткән дә, хәҙер абсолют лидер булып һанала.\nТағы бер ғорурланырлыҡ яғы – космонавтика өлкәһендә ҙур аҙымдар яһай. 2010 йылдан йыһан осоштары Рәсәйҙән генә ҡалыша. Ҡытай хәрби етештереү комплексында ҡоралдың һәр төрлөһө, ядро, термоядро, атом һыу аҫты кәмәләре, ҡитға-ара баллистик ракеталар – барыһы ла эшләнә.\nҺи-ии, Ҡытай тауары, тип көлөңкөрәп әйткән була беҙҙә бәғзеләр. Эйе, баштан-аяҡ шунан килгән. Ҡытайҙар теләһә ҡайһы илдең тауарын да ике һыу тамсыһы кеүек оҡшаш итеп тегә белә. Ултырып эшләргә урын етмәһә, ятып та башҡара ала. Наҙланмайҙар. Шуға иҡтисадтары өҙлөкһөҙ алға барыуына аптырарға түгел.\nҠытайҙар нимә ашай? Был һорау нисектер сәйерерәк яңғыраған кеүек. Улар нимә ашамай? Ә-әә, бына ошолай дөрөҫөрәктер. Әгәр дөрөҫ булһа, бында йола буйынса һаулыҡ һорашыу ҙа (Чигола ма йәки Ни чифань ла ма) русса “Һеҙ ашанығыҙмы?” тип тәржемә ителә икән.\nҠытай аш-һыуын донъяла иң үҙенсәлеклеһе тип баһалайҙар. Хәйер, ят ризыҡ кемгә лә үҙенсәлекле тойолалыр инде. Ҡытайҙыҡын мин сәйер тиер инем. Шулай булмай, йылан ите, акула айғолаҡтары, бөжәктәр, әкәм-төкәмдәр йүнле ризыҡ була аламы ни? Шуларҙы, етмәһә, оҙон ике таяҡ менән тотоп ашарға. Нимәһе оҡшай? Сәй эсеү, ошо эсемлеккә булған иғтибар оҡшай. Беҙҙә лә сәйләү бик үҙенсәлекле ул. Сәй эсергә кил, тип саҡыралар ҙа, барһаҡ, өҫтәл һыйҙан һығылып тора, һәр береһен тәмләп ҡарарға кәрәк. Исеме генә сәй эсеү. Боҫороп торған самауыр сәйе ҡайҙа, тип һағына ололар. Ҡытайҙа хатта аҡ сәй ҙә бар. Ғөмүмән, теләһә ниндәй ингредиенттан теләһә ниндәй ризыҡ бешерә алалар. Иң мөһиме, аҙыҡтың тышҡы йөҙө “лайыҡлы” булһын (сэ тип атала), хуш еҫ бөркөп торһон (сян) һәм тәме ҡабатланмаһын (вэй).\nБыл илдә дөгө бик популяр. Күп осраҡта ул икмәкте лә алмаштыра. Иң яратҡандары ла дөгө бутҡаһы, имеш.\nТағы ҡыҙығы шул: илдә өс төп кулинар йүнәлеш бар – шаньдун, сычуань һәм кантон. Тәүгеһе буйынса бешерәһең икән, ризыҡ тоҙлолоғо менән айырылып тора, сычуань ысулына өҫтөнлөк бирһәң, тәмләткестәрҙе йәлләмәйһең, ә кантон кухняһы алдынғы идеялары, яңылыҡтары менән дан тота.\nҠытай – һәр яҡлап үҙенсәлекле ил. Йолаларын да өйрәнеп бөтөрлөк түгел һымаҡ. Үҙенә генә хас мәҙәниәт менән йәшәүсе Тибетты ғына алһаң да, серлелектән хатта ҡасҡы килә, һәр ерҙә кешене ниндәйҙер энергия уратып алған төҫлө.\nБөтәһенә лә уртаҡ йолалар етерлек. Мәҫәлән, сәләмләшеү. Был йола ике мең йылдан да ашыуыраҡ “йәшәй”, имеш. Фильмдарҙан да күргәнебеҙ бар – күрешер өсөн бөгөләләр, ҡулдарын йөрәк тапҡырына ҡуялар. Ни тиклем түбәнгәрәк эйеләһең, сәләмләшкән кешеңә лә ихтирамың шул тиклем ҙур була. Тик замана ҡытайҙары күбеһенсә баш һелкеп кенә иҫәнләшеүҙе ҡулай күрә. Күрәһең, билдәре ауырталыр.\nБүләк бирешеү йолаһы ла киң таралған. Боронғо башҡорттар кеүек йомарттар инде. Ҡунаҡҡа барһа, ҡытай мотлаҡ шарап, сәй йә кәнфит тотоп барырға тейеш. Шул тарафтарға барһағыҙ, кемгәлер бүләк бирергә булһағыҙ, иҫтә тотоғоҙ: ҡытайҙар таҡ һанды яратмай, бәхетһеҙлеккә бәйләй, әйберегеҙ йоп һандан торорға тейеш. Алты кәнфит йә ун сәскә тигәндәй. Бүләгегеҙ дүртәү ҙә, аҡлы-ҡаралы ла булмаһын, сәғәт тә һайламағыҙ. Бигерәк икән былар! Беҙҙә бит, энә лә бүләк, дөйә лә бүләк. Рәхәт.\nЕбәк тарихы Ҡытай менән тығыҙ бәйле. Боронғо риүәйәт буйынса ебәк күбәләге йомғағын (кокон) тәүгеләрҙән булып Си-Лин-ши исемле принцесса һүткән. Сәй эсеп ултырғанда күбәләк ҡурсағы ҡыҙҙың сәйенә төшөп киткән дә, шыйыҡлыҡта ниндәйҙер ептәр күренгән. Был хәл беҙҙең эраға тиклем 2640 йылда булған, ти. Ә ҡасандыр бик билдәле булған Бөйөк Ебәк юлын махсус һалмағандар. Бында Көнбайыш илдәре менән дипломатик һәм сауҙа бәйләнештәре урынлаштырыу ҙур роль уйнаған. Каруан юлдарынан ебәк кенә ташымағандар, әлбиттә, әммә был ҡиммәтле тауар төп әйбер булған. Әйткәндәй, ебәк серен өс мең йыллап йәшереп тотҡандар. Кем ебәк күбәләге менән законһыҙ сауҙа иткән, шуларҙы үлтергәндәр.\nБеҙ бөгөн көнкүрештә ҡулланған әйберҙәрҙең күбеһе Ҡытайҙа асылған. Һәр хәлдә, тарих шулай “һөйләй”. Мәҫәлән, тәүге ҡағыҙ, компас, дары, баҫыу машинкаһы, тәгәрмәс, календарь тап ошонда эшләнгән икән. бәҙрәф ҡағыҙын да 1300 йылдарҙа ошонда “асҡандар”. Бөтәһе лә ҡулланмаған инде, бәхет тәүҙә император ғаиләһенә тейгән.\nТуңдырманың да ватаны ошонда. 4000 йыллап элек берәү ҡарҙа һөт менән дөгөһөн онотоп ҡалдырған. Күпмелер ваҡыттан һуң килеп ҡараһа… туңдырма хасил булған, ти. Бына бит нисек! Билдәле сәйәхәтсе Марко Поло ошо тәмлекәсте эшләү серҙәрен Европаға “алып ҡайтып” киткән.\nТарихсылар футболды ла Ҡытайҙа барлыҡҡа килгән тип иҫәпләй. Бында беҙҙең эраға тиклем 1000 йылдарҙа туп типкәндәр. Көләмәс-йомаҡ та бар бит: Ҡытайҙа тыуған, Бразилияла үҫкән, Рәсәйҙә үлгән. Нимә ул? Әсе шаяртыу, әммә яуап – футбол.\nБашҡортостан менән бәйләнеше\nБеҙҙең республика Ҡытай менән хеҙмәттәшлекте үҫтереү яҡлы. Ҡытай ҙа быға ҡаршы түгел. 2012 йылғы мәғлүмәттәр буйынса, ике яҡта тауар әйләнеше 609,8 миллион доллар булған. Экспорт күләме күберәк – 483 миллион доллар. Һуңғы йылдарҙа күрһәткестәр үҫә бара. Авиация турбореактив двигателдәре, электр ҡорамалдары, синтетик каучук, көкөрт, ашламалар һатабыҙ, Ҡытайҙан сәнәғәт ҡорамалдары, резина әйберҙәр, ҡара металл, торбалар һ.б. алабыҙ.\nУртаҡ “малыбыҙ” ҙа бар – Башҡортостанда сәнәғәт һәм сауҙа өлкәһендә Ҡытай компаниялары менән берлектә булдырылған 26 предприятие эшләй. Киләсәктә йәнә уртаҡ проекттарҙың бойомға ашырылыуы көтөлә.\nМәҙәниәттә лә хеҙмәттәшлек ителә. Театрҙар, ижади коллективтар ике арала гастролдә йөрөп тора. 2010 йылда “Башҡорт-Ҡытай дуҫлығы ойошмаһы” теркәлгән. Ул төрлө яҡлап бәйләнештәрҙе нығытыуҙы күҙ уңында тота. Ғөмүмән, ике республика бер-береһенә сәфәргә сығыуҙы ғәҙәт итеп алды, тиһәк тә була.\nСығыу ваҡыты 7-11-2014, 07:42 | Ҡаранылар: 1196


Радий Хәбиров шихандар буйынса ҡарарына йәнә асыҡлыҡ индерҙе » «Йәшлек» гәзите | Газета «Йәшлек»\nГазета "Йәшлек" » Сәйәсәт » Радий Хәбиров шихандар буйынса ҡарарына йәнә асыҡлыҡ индерҙе\n23.01.2019 Радий Хәбиров шихандар буйынса ҡарарына йәнә асыҡлыҡ индерҙе\nБашҡортостан Башлығы вазифаһын ваҡытлыса башҡарыусы Радий Хәбиров «Ведомости» гәзитенә интервью бирҙе. Төбәк етәксеһе шихандар — Торатауҙы һаҡлап ҡалып, шихандарҙың береһен – Ҡуштауҙы Башҡортостан сода компанияһына биреү буйынса ҡарарына йәнә асыҡлыҡ индерҙе.\n«Был ауыр ҡарар булды. Мине республикаға тәғәйенләгәнсе, Рәсәйҙә йәшәгән һәр кем ошо конфликт тураһында белгәндер – ул саманан тыш арттырылды. Конфликттың бик күп сәбәптәрен белә һәм уны мөмкин тиклем тиҙерәк хәл итергә кәрәклеген аңлай инем, — тине Радий Хәбиров. — Республиканың ҙур предприятиеһында бик күп кеше эшләй, тиҙҙән унда сеймал менән бәйле проблемалар тыуыуы бар. Икенсе мәсьәлә: Башҡортостан сода компанияһы бер нисә тәбиғәт объектына дәғүә итә. Мин бер ҡасан да Йөрәктау менән Торатауҙы биреүгә юл ҡуймаҫ инем».\nРеспублика етәксеһе хәлде сәйәсиләштерүгә ҡаршы булыуын һыҙыҡ өҫтөнә алды.Уның фекеренсә, Торатау башҡорттар ғына түгел, ә республиканың бөтә халыҡтары өсөн ҙур әһәмиәткә эйә. Радий Хәбиров проблеманы оҙаҡ тикшереүе, Башҡортостан сода компанияһы етәкселеге, экологтар, йәмәғәтселәр, эксперттар менән күп һөйләшеүе һәм ҡарар ҡабул итеүе хаҡында һөйләне.\n«Ҡуштау ҙа шихан, ләкин республикабыҙҙа ундайҙар 80-гә яҡын, ул файҙаланыла, һаҡланыу статусы ла юҡ. Тауҙағы ҡомартҡыларҙы икенсе урынға күсерергә уйлайбыҙ, — тип хәбәр итте башлыҡ вазифаһын ваҡытлыса башҡарыусы. — Ошо тауҙарға теймәһендәр өсөн Торатау менән Йөрәктауға махсус статустар бирергә теләйбеҙ. Геопарктар булдырырбыҙ һәм уларҙы ЮНЕСКО-ның Бөтә донъя мираҫы объекттары итеп таныуҙарына өлгәшербеҙ».\n22.01.2019 - Сәйәсәт Радий Хабиров встретился с президентом CIOFF Филиппом Боссаном


Инфоурок / Начальные классы / Рабочие программы / Рабочая программа по башкирскому языку (ГОС) 2 класс\nТөҙөүсе: I категориялы башҡорт теле уҡытыусыһы Абдрафиҡова Миләүшә Фәғил ҡыҙы\nДәреслек: Толомбаев Х.А., Дәүләтшина М.С. Башҡорт теле: Уҡытыу рус телендә алып барылған мәктәптәрҙең 1-се класс уҡыусылары өсөн дәреслек. – Өфө : Китап, 2010, Толомбаев Х.А., Дәүләтшина М.С. Башҡорт теле: Уҡытыу рус телендә алып барылған мәктәптәрҙең 2- се класс уҡыусылары өсөн дәреслек.- Өфө: Китап, 2012.\nҒәбитова З.М, Толомбаев Х.А. Урыҫ мәктәптәрендә башҡорт телен уҡытыуҙы ойоштороу буйынса методик кәңәштәр; Өфө: Китап, 2008\nУҡыусылар өсөн тел буйынса уҡыу- уҡытыу методик комплекты: Толомбаев Х.А., Дәүләтшина М.С. Башҡорт теле: Уҡытыу рус телендә алып барылған мәктәптәрҙең 1-се класс уҡыусылары өсөн дәреслек. – Өфө : Китап, 2010, Толомбаев Х.А., Дәүләтшина М.С. Башҡорт теле:\nУҡытыу рус телендә алып барылған мәктәптәрҙең 2-се класы уҡыусылары өсөн дәреслек. – Өфө: Китап, 2008.\nБашҡортостан Мәғариф министрлығы тарафынан тәҡдим ителгән программа Магинск урта дөйөм белем биреү мәктәбенең «Уҡыу планы»на ярашлы рәүештә тормошҡа ашырыла.\n1-се класта башҡорт теле (дәүләт теле) предметы булмағанлыҡтан, 2- се класта 2 дәреслек менән эш алып барыла. Башҡорт теле (дәүләт теле) мәктәп компонентынан предмет булараҡ аҙнаһына 1 сәғәт күләмендә бүленде, йылына 35 сәғәт.\n«Рәсәй Федерацияһы халыҡтары телдәре тураһында» законы, Рәсәй Федерацияһының «Мәғариф тураһында» законы, «Башҡортостан Республикаһы халыҡтары телдәре тураһында» законы, Башҡортостан Республикаһының «Мәғариф тураһында» законы. Был программала башланғыс кластарҙа башҡорт теле фәне буйынса уҡытыу тематикаһы, уның йөкмәткеһе һәм уҡыусы үҙләштерергә тейеш булған универсаль уҡыу эш төрҙәре системаһы, метапредмет, шәхси, предмет һөҙөмтәләре бар.\nЭтнокультура өлкәһенә ҡараған (культурологик) компетентлыҡ, йәғни телде милли-мәҙәни юҫыҡта үҙләштереү — ул уҡыусыларҙың телгә өйрәнеү барышында милли үҙенсәлектәрҙе сағылдырған текстар менән эшләүе, халҡыбыҙҙың тормош- көнкүреш, йола, ғөрөф-ғәҙәт үҙенсәлектәрен, шанлы үткәнен, әҙәп-әхлаҡ нормаларын, телмәр әҙәплелеген, һынлы сәнғәт әҫәрҙәрен, мәҙәниәтен, халыҡ ауыҙ-тел ижады үрнәктәрен белеүе, башҡорт халҡының телмәр әҙәплелеген үҙләштереүе, рухи ҡомартҡыларын ихтирам итеүе һ. б.\nБашланғыс мәктәптә башҡорт теле дәрестәрендә белем биреүҙең төп бурыстары һәм маҡсаттары:\n-башҡорт телендә һөйләшеү, фекереңде еткерә белеү, тел һәм телмәр күнекмәләрен үҙләштереүгә өлгәшеү;\n-башҡорт халҡының рухи мираҫын өйрәнеүгә ҡыҙыҡһыныу тәрбиәләү;\n-дәреслек, өҫтәмә материал, һүҙлектәр, белешмә әҙәбиәт менән эш итеү күнекмәләрен камиллаштырыу;\n-уҡыусыларҙың логик фекерләү һәләттәрен үҫтереү.\nПрограмманың бурыстарын тормошҡа ашырыу өсөн заманса эш методтарын һәм алымдарын ҡулланырға кәрәк. Дәрестә уҡыусыларға төплө белем нигеҙ- ҙәре, ныҡлы күнекмәләр биреү менән бергә, уларҙың танып белеү эшмәкәрлеген һәм фекерләүен үҫтереүсе, дөйөм үҫешен тәьмин итеүсе алымдар һәм саралар менән файҙаланыу мотлаҡ талап булып тора. Уҡыусылар грамматик ҡағиҙәләрҙе практик эш нигеҙендә аңлап, әүҙем үҙләштерергә, алған белем- дәрен аңлата, нигеҙләй, иҫбатлай, ҡуллана белергә тейеш. Уҡыусыларға проект төҙөү методын ҡулланыу ҙа тәҡдим ителә.\nУңышҡа ирешеү өсөн тел дәрестәре уҡыу дәрестәре менән тығыҙ бәйләп алып барыла.\n1)һәр баланың шәхси үҙенсәлектәрен иҫәпкә алыу;\n2)фәннилек һәм системалылыҡ принциптары;\n3)уҡыусыларҙы төрлө яҡлап өҙлөкһөҙ үҫтереү;\n4)баланың психик һәм физик һаулығын һаҡлау.\nпредмет кимәлендә белемгә эйә булыу; уҡыу техникаһын үҫтерең; яҙма һәм һөйләү телмәренә эйә булыу; тел тураһында белем алыу һәм системалаштырыу; орфография һәм пунктуацияны өйрәнеү; башҡорт теленең тәрбиәүи потенциалын ҡулланыу; телде тойомлауҙы үҫтереү.\n-өндәргә характеристика биреү: һуҙынҡылар (нәҙек һәм ҡалын, баҫымлы һәм баҫымһыҙ); тартынҡылар (яңғырау һәм һаңғырау, парлы һәм парһыҙ);\nБашланғыс класты тамамлаусы укыусы бирелгән схема буйынса өн-хәреф анализын эшләргә өйрәнеү һәм уның дөрөҫ булыу-булмауын тикшереү мөмкинселегенә эйә булырға тейеш.\n-башҡорт теленең нормаларын үтәү уҡыу һәм һөйләү, әңгәмәселәренең телмәрендә был нормаларҙың үтәлешен баһалау (программала бирелгән күләм кимәлендә);\n-бер төрлөлөктән азат булыу маҡсатында тейешле синонимдарҙы табыу һәм ҡулланыу;\n- ябай фразеологик берәмектәрҙең мәғәнәһен аңлау һәм уларҙы телмәрҙә ҡулланыу;\nБашҡорт телен өйрәнеү һөҙөмтәһенең бер йүнәлеше булып башланғыс класс уҡыусылары тарафынан рухи ҡиммәттәрҙең системаһын төшөнөү һәм үҙләштереү тора. Башланғыс кластарҙа башҡорт теле дәрестәрендә түбәндәге рухи ҡиммәттәргә иғтибар бүлеү мотлаҡ.\nХеҙмәт һәм ижад ҡиммәте — хеҙмәт кешелек йәшәйешенең төп шарты булыуын ҡабул итеу. Хеҙмәткә һөйөу тәрбиәләүҙә уҡыу эшмәкәрлегенең әһәмиәте ҙур. Уҡыу эшмәкәрлеге барышында ойошҡанлылыҡҡа, үҙаллылыҡҡа, яуаплылыҡҡа, хеҙмәтте һөйөргә өйрәнергә мөмкин икәнлеген аңлау.\nИлһөйәрлек ҡиммәте — үҙ телеңде һәм халҡыңды хөрмәт итеү, халыҡтың йолаларын, ғөрөф-ғәҙәттәрен өйрәнеү, ғаилә, ил алдында бәләкәйҙән үк яуаплы булыуҙы тойоп үҫеү.\nКешелеклелек ҡиммәте — үҙең һәм башҡалар өсөн яуаплылыҡ тойоп үҫеү, кешенең йәшәү урыны булған тәбиғәтте һаҡлау кәрәклеген аңлау.\nшәхси үҫеш кимәле; метапредмет кимәле; предмет буйынса белем кимәле.\nУниверсаль эш төрҙәренә өйрәтеү: танып белеү, шәхси, ойоштороу һәм коммуникатив эшмәкәрлек. Шәхси эшмәкәрлек баланы уҡымышлы һәм аңлы шәхес итеп үҫтереү. Эшмәкәрлекте уның тормош һәм кешелеклелек ҡиммәттәрен, әхлаҡи һәм мораль нормаларҙы аңлап ҡабул итеүен, әйләнә- тирәләге күренештәргә һәм ваҡиғаларға шәхси ҡарашын формалаштырыуға йүнәлтеү.\n-уҡытыусы ярҙамында эшмәкәрлек маҡсатын билдәләү;\nБашланғыс мәктәптә грамотаға өйрәтеү осоронда балаларҙы телмәр эшмәкәрлегенә (тыңлау,һөйләү, уҡыу, яҙыу) өйрәтеү төп йүнәлеш булып тора. Был эшмәкәрлек баланы грамотаға өйрәтеүҙән башлап, артабан аңлап тасуири уҡыу, грамоталы яҙыу, мәҙәниәтле аралашыу күнекмәләрен формалаштырыу, йәғни интеллектуаль-эшмәкәр, коммуникатив шәхес тәрбиәләүҙе күҙ уңында тота. Балаға рухи йөкмәтке һалыу, әхлаҡи тәрбиә биреү, эстетик, эмоциональ зауыҡ формалаштырыу башҡорт теле аша бойомға ашырыла. Был йәһәттән телмәр эшмәкәрлегенә өйрәтеү ҙур әһәмиәткә эйә.\nБашҡорт теле программаһы «Мәғариф тураһындағы Закон»ға, Рәсәй Федерацияһының икенсе быуын дөйөм белем биреү хөкүмәт стандарттарына, «Башҡортостан халыҡтары телдәре Законы», «Башҡорт мәғарифын үҫтереү концепцияһы» һәм башҡа норматив документтарға таянып эшләнде. Был документтарҙа рус мәктәптәрендә башҡорт телен тейешле кимәлдә уҡытыу, уның мөһим проблемалары, заманса уҡытыуҙың бурыстары, йүнәлештәре, юлдары билдәләнде.\nТәҡдим ителгән уҡыу программаһы нигеҙендә башҡорт телен өйрәнеү, туған телдә мәҙәни аралашыу, үҙ-ара кешеләр менән заманса мөғәлләмә итеү оҫталығын юғары коммуникатив кимәлгә ҡуйыу өсөн уҡытыу-тәрбиә эшен күрһәтелгән маҡсаттарға ярашлы итеп ойошторорға кәрәк.\nБашҡорт теленә өйрәтеү программаһының төп принциптары\n5. Башҡорт телен заманса аралашыу, коммуникатив эшмәкәрле мөнәсәбәт ҡороу ҡоралы итеп ҡулланыу.\nБашҡорт телен өйрәтеүҙә балаға ихтирам, яратыу, иғтибарлы булыу, психологик комфорт атмосфераһын тыуҙырыу кәрәк. Бының өсөн махсус рәүештә программа миатериалы нигеҙендә уҡыу ситуациялары тыуҙырыу, предметты өйрәнеүҙә дәреслектең персонаждарын ҡулланып, баланы уйнатып, уйландырып, мауыҡтырғыс итеп үткәреү талап ителә.\n2- се класс уҡыусыларының башҡорт теле буйынса белемдәрен,белгәндәрен (умение) һәм күнекмәләрен баһалау нормалары\nУҡыусыларҙың телдән һөйләүен, уның фонетик, грамматик яғы менән бер рәттән тасуири уҡыуы ла иҫәпкә алына. Телдән һорау формаһында үткәрелә торған күнегеүҙәр һәр дәрестә алып барыла.\n- тупаҫ булмаған пауза хаталары ебәрелһә лә, “5” ҡуйыла.\n2- се класта бәйләнешле һөйләү – 5- 6 һөйләмдән тәшкил итә.\n- уҡытыусы тарафынан икенән артыҡ булмаған асыҡлаусы һорау бирелһә,”4” ҡуйыла\n- уҡытыусы тарафынан икенән артыҡ асыҡлаусы һорау бирелһә йәки уҡытыусы ярҙамынан башҡа йөкмәткеһен һөйләүҙе башлай(тамамлай) алмаһа, “3” ҡуйыла.\n- 6- нан артыҡ һөйләм хатаһы һәм грамматик хата яһаһа, “2” ҡуйыла.\n- әңгәмәләшенең һорауҙарына тулы яуап ҡайтарһа, “5” ҡуйыла\n- 2-3 һөйләм хатаһы ебәрһә, “4” ҡуйыла.\n- 4-5 һөйләм хатаһы ебәрһә, “3” ҡуйыла.\n- 6- нан артыҡ хата ебәрһә, “2” ҡуйыла.\nКонтроль диктантты тикшергәндә, түбәндәге хаталар төҙәтелә, ләкин баһалағанда иҫәпкә алынмай: 1) мәктәп программаһына индерелмәгән ҡағиҙәгә яҙылыштар; 2) әле үтелмәгән ҡағиҙәгә яһалған хаталар; 3) автор ҡуйған ҡатмарлы пунктуацияға хаталар; 4) механик рәүештә бер хәреф урынына икенсеһен яҙыу (мәҫәлән: ата урынына аша). Диктантҡа билдә ҡуйғанда шулай уҡ хаталарҙың характерына иғтибар итергә кәрәк. Хаталарҙы иҫәпләгәндә тупаҫ булмағандары, йәғни грамоталылыҡты билдәләү өсөн әһәмиәте юҡтары, айырым билдәләнә. Бындай хаталарҙың икеһе берәүгә иҫәпләнә. Түбәндәге хаталар тупаҫ булмаған хаталарға инә: 1) ҡағиҙәләрҙең иҫкәрмәләренә ҡараған хаталар; 2) бәйләү юлы менән яһалған ҡушма яңғыҙлыҡ атамаларҙа ҙур хәрефтең яҙылышына хаталар; 3) бер тыныш билдәһе урынына икенсеһен ҡуйыу; 4) үҙләштерелгән һүҙҙәрҙең ялғауҙары яҙылышына хаталар. Диктант бер генә билдә менән баһалана. «5» билдәһе — тупаҫ булмаған 1 орфографик, 2 пунктуацион хата булған эшкә, «4» билдәһе 4 орфографик, 3 пунктуацион йә 1 орфографик, 6 пунктуациоң, йә орфографик хатаһыҙ, 7 пунктуацион хатаһы булған диктантҡа ҡуйыла. Әгәр хаталар араһында бер типтағылар булһа, 5 орфографик хаталы эшкә лә «4» билдәһе ҡуйырға мөмкин. «3» билдәһе 6 орфографик, 6 пунктуацион йә 3 орфографик, 9 пунктуацион, йә 12 пунктуацион хаталы эшкә ҡуйыла. Әгәр эштә өс бер типтағы хата ебәрелһә, 8 орфографик, 8 пунктуацион хаталы эшкә лә «3» билдәһе ҡуйырға мөмкин. «2» билдәһе 9 орфографик, 9 пунктуацион йә 8 орфографик, 10 пунктуацион хатаһы булған диктантҡа ҡуйыла. Хаталар һаны 15 орфографик хатанан да артып китһә, «1» билдәһе ҡуйыу уҡытыусы ҡарамағында. Әгәр контроль диктанттан һуң өҫтәмә грамматик, орфографик, лексик эштәр тәҡдим ителһә, уларҙың һәр береһе айырым баһалана. Грамматик биремдәрҙе баһалағанда түбәндәгеләрҙе иҫәпкә алыу тәҡдим ителә: «5» билдәһе бөтә эште лә теүәл йә бер хата булғанда, «4» билдәһе эштең яртыһынан күберәге дөрөҫ эшләнгәндә, «3» билдәһе яртыһынан әҙерәге дөрөҫ әшләнгәндә, «2» билдәһе бер эш тә дөрөҫ эшләнмәгәндә ҡуйыла.\nТанышыу. Башҡорт алфавиты\nДәреслек, уҡытыусы менән танышыу. Башҡорт алфавиты, Тыуған ер тураһында һөйләшеү\nБыл кем? Был нимә?\nӘә өн- хәрефе\nБашҡорт телендә Был кем? Был нимә? һорауҙарының ҡулланышын аңлатыу; Әә өн- хәрефе менән таныштырыу\nҮү өн- хәрефе\nҺорауға яуап бирергә өйрәтеү; Үү өн- хәрефен әйтергә һәм яҙырға өйрәтеү\nӨө өн- хәрефе\nҺорауға яуап бирергә өйрәтеү; Өө өн- хәрефен әйтергә һәм яҙырға өйрәтеү\nҠҡ өн- хәрефе\nТема буйынса яңы лексиканы үҙләштереү; Ҡҡ өн- хәрефен әйтергә һәм яҙырға өйрәтеү\nҘҙ өн- хәрефе\nҺорауҙарға яуап бирергә өйрәтеү; Ҙҙ өн- хәрефен әйтергә һәм яҙырға өйрәтеү\nМәктәп. Беҙҙең класс.\nҺһ өн- хәрефе\nТема буйынса яңы лексиканы үҙләштереү; Һһ өн- хәрефен әйтергә һәм яҙырға өйрәтеү\nҒғ өн- хәрефе\nТема буйынса лексиканы үҙләштереү; аңлап һөйләү, Ғғ өн- хәрефе менән танышыу\nң өн- хәрефе\nҺорауға яуап бирергә өйрәтеү; ң өн- хәрефен әйтергә һәм яҙырға өйрәтеү\nҫ өн- хәрефе\nБашҡорт телендә күплек төшөнсәһе менән таныштырыу; ҫ өн- хәрефе менән таныштырыу\nВ(уы) өн- хәрефе\nБашҡорт телендә төҫтәрҙең атамаһы менән танышыу; в (уы) өн- хәрефе менән танышыу\nТема буйынса лексика. Башҡорт телендә һанарға өйрәтеү; ь билдәһенең ҡулланышын ҡарау\nТема буйынса яңы лексиканы үҙләштереү; ъ билдәһенең ҡулланышын ҡарау\nТема буйынса лексика үҙләштереү; һүҙҙәрҙе аңлы рәүештә ҡулланып текст төҙөргә өйрәтеү\nҮтелгәндәргә йомғаҡ яһау, башҡорт теленең үҙенсәлекле хәрефтәренең дөрөҫ яҙылышын тикшереү\nХаталарҙы аңлап төҙәтергә өйрәтеү; тема буйынса яңы лексика биреү; Яңы йыл тураһында шиғырҙар уҡыу, йыр өйрәнеү\nҠырағай йәнлектәр һәм ҡоштар\nМин ғаиләмде яратам\nМинең яратҡан ризығым\nЕләк- емеш, йәшелсә\nҺаулыҡ- ҙур байлыҡ\nҮтелгән темаларға йомғаҡ яһау; башҡорт теленең үҙенсәлекле хәрефтәренең дөрөҫ яҙылышын тикшереү\nХаталарҙы аңлап төҙәтергә өйрәтеү; темаларҙы ҡабатлау\nКөтөп алған йәй етте!\nЙәй тураһында шиғырҙар уҡыу, һүрәттәр төшөрөү, йыр өйрәнеү\nБалалар уйындары менән таныштырыу, уйындар уйнау\nКонтроль күсереү: 1\nКонтроль диктант: 1\nКонтроль күсереү өсөн текст\nАйрат менән Айгөл мәктәптә уҡый. Мәктәп ҙур, яҡты, матур. Айрат математика, башҡорт теле дәрестәрен ярата. Ә Айгөл инглиз телен өйрәнә. Тыуған илгә белемле, файҙалы йәштәр кәрәк.\nКонтроль диктант өсөн текст\nМин өйҙә әсәйемә ярҙам итәм. Сынаяҡтарҙы, тәрилкәләрҙе йыуам. Өҫтәлдең, ултырғыстың, шкафтың туҙанын һөртәм. Пальтомды, быймамды, күлдәгемде, башлығымды үҙ урынына ҡуям.\nБашҡорт теле грамматикаһы таблицаларҙа. Фонетика. – Башҡортостандың бәләкәй даһийы. Өфө: Эдвис, 2008\nТоломбаев Х.А., Дәүләтшина М.С. Башҡорт теле: Уҡытыу рус телендә алып барылған мәктәптәрҙең 1-се класс уҡыусылары өсөн дәреслек. – Өфө : Китап, 2010.\nТоломбаев Х.А., Дәүләтшина М.С. Башҡорт теле: Уҡытыу рус телендә алып барылған мәктәптәрҙең 2- се класс уҡыусылары өсөн дәреслек.- Өфө: Китап, 2012.\nНомер материала: ДВ-326403


Өфөлә танылған шағир, яҙыусы һәм журналист Рәсих Ханнанов донъя ҡуйҙы // Мәҙәниәт | новости башинформ.рф\n11:46, 28 сентября 2020 Мәҙәниәт\nӨфөлә танылған шағир, яҙыусы һәм журналист Рәсих Ханнанов донъя ҡуйҙы Фото: Рәмил Килмәмәтов\nБөгөн, 28 сентябрҙә, Өфөлә танылған шағир, яҙыусы һәм журналист Рәсих Ханнанов 89-сы йәшендә донъя ҡуйҙы.\nРеспубликаның Яҙыусылар берекмәһенән хәбәр итеүҙәренсә, хушлашыу иртәгә, 29 сентябрҙә, ул йәшәгән йорт ихатаһында була. Адресы: Революция урамы, 66. Яҙыусының васыяты буйынса, уны Башҡортостандың Ҡырмыҫҡалы районында ерләйҙәр.\nРәсих Нурғәли улы Ханнанов 1931 йылдың 28 октябрендә Башҡортостандың Ҡырмыҫҡалы районы Ҡырмыҫҡалы ауылында тыуған. 1956-1958 йылдарҙа Стәрлетамаҡ мәҙәни-ағартыу училищеһында уҡый.\n1957-1962 йылдарҙа Ҡырмыҫҡалы районы гәзите редакцияһында эшләй. 1962 йылда «Ҡыҙыл таң» республика гәзите редакцияһына әҙәби хеҙмәткәр итеп күсерелә.\n1964-1969 йылдарҙа КПСС Үҙәк комитеты ҡарамағындағы Мәскәү юғары партия мәктәбендә журналистика факультетында уҡый. «Ҡыҙыл таң» республика гәзитенең баш мөхәррире булып эшләй. Әҙәбиәткә 50-се йылдарҙа килә. Проза, поэзия, публицистика жанрҙарында эшләй.\nУның «Йәшлек ҡанаттары» исемле тәүге китабына (1970) хеҙмәт геройҙары, авторҙың данлыҡлы яҡташтары тураһында очерктары тупланған. Рәсих Ханнанов яҡташы – генерал Шайморатовтың тормошо, хәрби юлы хаҡында документаль мәҡәләләр ҙә баҫтырып сығара. Билдәле композиторҙар уның шиғырҙарына бик күп лирик йырҙар ижад итте. Нәҫерҙәре лә тәрән лирика менән айырылып тора. «Көтөгөҙ мине, тирәктәрем!» повесында (1980) автор Бөйөк Ватан һуғышы осороноң ҡырыҫ ысынбарлығын, үҫмерҙәрҙең тормошон һәм рухи донъяһын һүрәтләй. «Ҡатынға бүләк» китабында (1985) яҙыусы һәм юморист Рәсих Ханнановтың әҙәби һәләтенең яңы яғы асылды.\nРәсих Ханнанов БАССР-ҙың һәм РСФСР-ҙың Юғары Советы Президиумы миҙалдары һәм Почет грамоталары менән билдәләнде. Ш.Хоҙайбирҙин һәм Ә.Атнабаев исемендәге премиялар лауреаты, Башҡортостан Республикаһының атҡаҙанған мәҙәниәт хеҙмәткәре. Былтыр республика Башлығы Радий Хәбиров уны Халыҡтар дуҫлығы ордены менән бүләкләне. Рәсих Ханнанов С.Юлаев һәм Ш.Хоҙайбирҙин исемендәге премияларҙы тапшырыу буйынса комиссия ағзаһы, «Мәслихәт» башҡорт-татар дуҫлығы йәмғиәтен ойоштороусыларҙың береһе булды.


Депутаттар баҡсасылар яҡлы » Башҡортостан гәзите | Газета Башкортостан на башкирском языке\nБашҡортостан гәзите » Яңылыҡтар » Депутаттар баҡсасылар яҡлы\nДепутаттар баҡсасылар яҡлы 08.06.2018 // Яңылыҡтар\nДәүләт Йыйылышы – Ҡоролтай депутаттары сираттағы пленар ултырышта Башҡортостан Республикаһының Административ хоҡуҡ боҙоуҙар кодексына үҙгәрештәр индереүгә ҡаршы сығыш яһаны. Был яңылыҡ ҡалаларҙа рөхсәт ителмәгән урындарҙа сауҙа иткән өсөн граждандарға штраф күләмен арттырыуҙы күҙ уңында тота ине.\nӨфө ҡала Советының тәҡдиме депутаттарҙа ризаһыҙлыҡ тыуҙырҙы. Тәртип боҙоусылар, ғәҙәттә, хаҡлы ялдағы баҡсасылар. Пенсионерҙар, көнитмешен аҙмы-күпме еңеләйтер өсөн, үҙҙәренең ер участкаһында үҫтергән йәшелсә-емеш менән һатыу итә.\n– Баҡсасыларға яза биреү урынына уларҙы мәҙәни сауҙа рәүешенә ылыҡтырырға кәрәк. Кешеләр продукцияһын ергә теҙеп түгел, йыһазландырылған прилавка артында тороп һатырға тейеш. Ә бындай шарттар тыуҙырыу – урындағы власть органдарының бурысы. Хатта Өфөлә лә был мәсьәлә ыңғай хәл ителмәй әле. Һатыу итеү өсөн урындар йыш ҡына ситтә булдырылған, ә халыҡ кеше күп йөрөгән урам саттарын, магазиндар, туҡталыштар тирәһен һайлай. Тап ошондай ерҙәрҙә сауҙа нөктәләрен урынлаштырырға кәрәк, – тине парламент етәксеһе Константин Толкачев.\nТимәк, баҡсасылар иркенләп шәхси продукцияһын тәҡдим итә ала.